Aranbarri - Aranbarri\nZerbitzu osoko inmobiliaria.\nBi umeren aita naiz eta honek denborak duen garrantziaz ohartu arazi dit. Azkar bizi gara eta hau ez da presaka hartzeko erabaki bat, seguraski gure bizitzan egingo dugun diru inbertsio haundiena suposatuko baitu. Baina honetaz haratago zure etxearen bila zabiltza, zure oasis pertsonala, zure tokia mundu honetan, etxean zaudela sentiarazten dizun leku hori. Gure bizitzaren % 68a etxean igarotzen badugu, ez da txantxetako kontua.\nUrteak daramatzat sektore honetan lan egiten eta jendeak oraindik uste du nire lana etxeak saldu edo erosten laguntzea bakarrik dela.\nZure bizitzako erabaki garrantzitsuenaren aurrean zaude, eta arrotz egiten zaizkizun euriborra, efizientzia energetikoa, katrastoa… bezalako hitzak ulertzera behartuta zaude. Nik bide honetan lagundu nahi dizut, hasieratik zure etxeko giltzak eskuratu arte edo zure etxea izan dena esku honetan utzi arte.\nInternet bidez etxeak erosten diren garai honetan agian higiezinen munduan arrotz egingo zaizkizun hitzak dira gertutasuna, inplikazioa eta lasaitasuna. Eta seguru nago zure buruari galdetzen diozula, asmatuko al dut?\nGaur egun etxeko edozein aparatu elektroniko erosterako orduan milaka iritzi biltzen ditugu, ia ia gaian espezialista bihurtu arte. Eta aldiz etxe bat erosteko internetera zuzentzen gara profesional baten aholku eta iritzia jaso gabe. Benetan uste duzu lau argazki ikusita asmatuko duzula?\nNiretzat lau gela eta bi bainugela izateaz haratago doa, bankuarekin negoziatzean datza, preziorik onena lortzean… Zure arazoak ulertu eta irtenbide bat topatzea. Zure berri jakin nahi dut, zerrek izutzen zaituen, zein diren zure kezkak.\nGure lan egiteko moduarekin, zure beharrak aztertuko ditugu eta amesten duzun horri bide emango diogu.\n1994. urtean ireki genituen ateak, Azkoitiko lehendabiziko inmobiliaria\nEsperientzia baten bizipena\nHartutako konpromesua eta nire beharren aurrean erakutsitako inplikazioa eta profesionaltasuna azpimarratuko nituzke.\nJoseba Salgado_Ana Belen Iturralde\nJasotako arreta eta tratua ezin hobek izan dira, bai azalpenetan, baita sortu zaizkigun galdera guztiei emandako arretan.\nMaite Arteche_Ion Segurola\nZalantza asko izan genituen gauzak nola egin, eta honen aurrean erakutsitako laguntzeko prestutasuna eskertzekoak dira. Hurrats guztietan babestuta sentitu gara.\nIera Zuazolazigorraga_Iban Enatarriaga\nInmobiliaria Aranbarri aukeratu nuen erreferentzia onak eta etxebizitza aukera zabala zuelako.\nAne Zubizarreta_Ander Berdote\nAsko baloratzen dugu jasotako arreta, konfidantza eta berehalakotasuna. Momentu oro zuen laguntza dugula erakutsi diguzue.\nEneritz Elorza_Ion Arregi\nHasieratik bukaerara arte oso gustora egon gara.\nHerriko zerbitzua, ahoz ahoko gomendioak eta lanarekiko inplikazioa.\nEtxea saltzerako orduan Aranbarrik eman zigun zerbitzuetatik gehien nabarmenduko nukeena hasieratik emandako hurbiltasuna izango zen.\nEtxe bila genbiltzanean gure egoera ulertu eta aukera errealak erakusten lagundu ziguten, gertutasunetik eta errealistak izanda.\nZure gustoko etxearen bila bazabiltza, lagundu ahal zaitut. Elkarrekin posible egingo dugu.\nEskatu doako aholkularitza\n© Aranbarri. Eskubide guztiak erreserbaturik. 2020


Hizkuntza jokabide | Telp tailerrak\nEuskal hiztunen “edukazio ona”\nOsteguna, 2014ko martxoaren 20a\nApirilaren 5ean Euskal Herrian Euskaraz elkarteak Euskaraz Bizi Eguna ospatuko du Gasteizen. Egun horretarako egitarau zabala atontzeaz gain, bideo interesgarri bat egin dute Euskaraz Bizi Egunaren leloa, Ez gara espaloitik jaitsiko! Euskaraz bizi, azaltzeko. Ferran Suayk idatzitako “Bahamarren edukazio ona” izeneko testua oinarri hartu eta hainbat pertsonek egiten diguten kontakizunean Aparheid garaian Bahamar uharteetan gertatzen zena azaltzen zaigu eta hizkuntza minorizatuetako hiztunen jokabideekin lotzen da. Merezi du entzutea, gure hizkuntza jokabide batzuen azalpen argia baita.\nBahamar uharteko biztanle beltzen jokabidea edukazio ontzat jo dezakegu? Eta euskal hiztunok hizkuntza aldatzeko jokabidea edukazio oneko kontua da? Zergatik edukazio oneko jokabide hori bakarrik norabide bakarrekoa da, hau da, euskal hiztunak erdal hiztunarekiko?\nEta zu, oraindik espaloitik jaisten zara?\nEuskal hiztunok biolentzia sinbolikoa jasaten dugu?\n“Biolentzia sinbolikoa sumisio gisa antzematen ez diren sumisioak lortzen dituen biolentzia da, “espektatiba kolektiboetan”, sozialki irakatsitako ideietan oinarritzen dena.”\nP. Bordieu 1999\nBiolentzia sinbolikoaren kontzeptua Pierre Bourdieu soziologo frantziarrak sortu zuen 70. hamarkadan. Giza zientzietan erabiltzen da menperatzaileak menperatuaren kontra erabiltzen duen fisikoa ez den zeharkako biolentzia deskribatzeko. Menperatuak ez du biolentzia mota biolentzia gisa antzematen, eta, ondorioz, dominazio egoera horren konplize bihurtzen da, konturatu gabe.\nBiolentzia sinbolikoa botere harreman ez simetrikoen testuinguruan sozialki eraikitzen diren estrategien parte dira. Jarrera, keinu, portaera eta iritzi patroien bidez rol sozialak, estatusa, generoa, posizio soziala, kategoria kognitiboak eta abar erreproduzitzeko modu ezkutu eta sistematiko gisa funtzionatzen du. Kontzeptu honek, teorian desberdinak diren hainbat fenomeno ulertzen laguntzen du: menderakuntza pertsonala gizarte tradizionaletan, klase menderakuntza gizarte aurreratuetan, nazioen arteko menderakuntza harremanak (inperialismoa eta kolonialismoa) edo gizonezkoen menderakuntza emakumeengan gizarte primitibo edo modernoetan.\nBiolentzia sinbolikoa, biolentzia ikusezina da, ezkutukoa edo inplizitua, eta bere atzean ezkutatzen da egoera horretan ematen diren botere harremanak. Hau da, biolentzia sinbolikoak diskriminazio sozial gisa ulertu daitekeena normal bihurtzen du, horregatik biolentzia mota honek aurkako erresistentzia txikia sortzen du.\nKomunikabideek biolentzia sinbolikoa indartu eta zabaltzen laguntzen dute, sozializazio prozesuan balore, ideia eta jokabide sozial “egokiak” erreproduzituz, eta baztertu beharrekoak gaitzetsiz.\nBiolentzia sinbolikoaren adibideak erraz aurki daitezke gizonen emakumeekiko menderakuntzan, arrazismo egoeretan, homofobia egoeretan… eta hizkuntza menderakuntza egoeretan? Gure inguruan adibideak topatu ditzakegu? Biolentzia mota honetaz konturatzea sumisioan ez erortzeko lehenengo pausoa izan daiteke.\nDuela gutxi argitaratutako “Euskararen kate hautsiak. Hizkuntza zapalkuntzaren memoria” liburuan aurki daitezke biolentzia sinbolikoaren adibideak. Hamaika telebistan liburuaren egilea den Dadid Anauti egindako elkarrizketan biolentzia sinbolikoaren adibide batzuk aipatzen dira, ageriko zapalkuntzaren adibideekin batera.\nZuen ustez, biolentzia sinboliko gisa ulertu ditzakegu ondorengo egoera hauek?\nErdaldunen aurrean euskaraz aritzea errespetu falta dela esaten denean.\nKomunikabideetan euskal hiztunek adierazpenak euskaraz egin eta gero gaztelaniaz errepikatu behar dituztenean.\nPrentsaurrekoa euskara hutsez egiteagatik kritikak jasotzen direnean (gaztelania hutsezko prentsaurrekoak barra-barra egiten direnean)\nGaztelania inoiz ez dela inposatua esaten denean.\nBiolentzia mota honen ezaugarri bat bere ikusezintasuna izanda ere, bururatzen zaizue beste adibiderik?


Versets bibliques sur le sujet: Tristesse -> Additionnel\nKanta Jaunari, haren fededunok, goretsazue, santua dela gogoratuz.\nKezkak gizona bihozgabetzen du, hitz gozoak adore ematen.\nLeher eginda nago, guztiz lur jota, garrasika eta aieneka barru-barrutik.\nIzan ere, zenbat eta jakinduria ugariago, atsekabea handiago, zenbat eta ezaguera sakonago, nahigabea larriago.\n Eta ahots handia entzun nuen tronutik esaten: «Hona Jainkoak gizon-emakumeen artean jarri duen bizilekua; haiekin biziko da; haiek izango ditu bere herri, eta Jainkoa bera izango dute berekin. Haien begietako malkoak xukatuko ditu, eta ez da gehiago heriotzarik izango, ez dolurik, ez negarrik, ez nekerik, lehengo mundua betiko desagertua baita».\nBota heure bihotzetik kezkak, uxa heure gorputzetik gaitza, gaztetasuna eta gaztaroa agudo joaten baitituk.\nPoztu pozez daudenekin; egin negar negarrez daudenekin.\n Ez dira gehiago gose, ez egarri izango, eta ez ditu eguzkiak, ez sargoriak joko, tronuaren erdian dagoen Bildotsak bazkatuko baititu eta ur biziko iturburuetara gidatuko; begietako malko guztiak xukatuko dizkie Jainkoak.\n2 Corinthiens ๗:๑๐\n1 Pierre ๑:๖-๗\n —Maisu, zein da legeko agindurik nagusiena? Jesusek erantzun: —Maita ezazu Jauna, zeure Jainkoa, bihotz-bihotzez, gogo osoz eta adimen guztiz. Hori da agindurik nagusiena eta lehena. Eta bigarrena, ez garrantzi gutxiagokoa, hauxe da: Maitatu lagun hurkoa zeure burua bezala. Bi agindu hauetan oinarritzen dira Liburu Santu guztiak.


Tren eraginkorragoak eta jasangarriagoak merkantziak garraiatzeko - SPRI\nSPRI / Berriak SPRI / Berriak / Tren eraginkorragoak eta jasangarriagoak merkantziak garraiatzeko\nTren eraginkorragoak eta jasangarriagoak merkantziak garraiatzeko\nFR8RAIL proiektu europarrak tren bidezko garraioaren kostua % 10 murriztea du helburu\nGarraiobideen efizientzia hobetzea nahitaezko betebeharra bilakatu da Europako bidaiari eta merkantzien eskari gero eta handiari aurre egin ahal izateko. Testuinguru honetan sortu da Europako Batzordearen FR8RAIL proiektua, Ceit-IK4 euskal zentro teknologikoa partaide duena.\nEkimenean, guztira, 18 eragilek lankidetzan dihardute, Europan errepide-sareak arintzea ahalbidetuko duen tren-garraio jasangarria eta erakargarria garatzeko asmoz. Horretarako, proiektuak % 10 murriztu nahi ditu tren bidezko merkantzia-garraioaren kostuak eta % 20 itxaronaldiak.\nProiektuak beharrezko teknologiak garatuko ditu zerbitzu eraginkorragoa eskainiko duten trenak fabrikatu ahal izateko, eta horiei esker, % 30 murriztu nahi du 2030a baino lehen errepide bidezko merkantzia-garraioa 300 kilometrotik gorako distantzietan, eta % 50 2050erako, zentro teknologikoak ohar batez jakinarazi duenez.\nIkerketa ardatz duen ekimen honen bitartez, mantentze-lan prediktiboetarako, telematika eta elektrifikaziorako, bagoi eta errodaje-tren berrien garapenerako eta akoplagailu berrietarako teknologiak sustatuko dira.\nZentro teknologikoak telematika eta elektrifikazioko ikerketaren arloan lan egingo du. Haren lana, garraiatu beharreko kargari egokitutako posizionamendu-teknika berriak garatzea izango da, merkantzia une oro monitorizatuta egon dadin.\nProiektu hau trenen inguruko ikerketa eta garapena xede duen Shift2Rail ekimen europarraren barruan gauzatuko da. Honen helburua, garraio-sistema lehiakorragoa lortu eta trenek garraio-sisteman eta bereziki merkantzien garraioan duten garrantzia indartzea da.


About: Sistema ekonomiko\nSistema ekonomikoa gizarte bateko ekoizpen eta banaketa-harremanak ezartzen dituzten printzipio eta erakundeen multzoa da. Beste definizio baten arabera, sistema ekonomikoa ekonomia bat osatzen duten baliabide urrien esleipen modua da. Sistema ekonomikoak dira, esaterako, feudalismoa, kapitalismoa eta sozialismoa. Sistema ekonomikoan hertsiki ekonomikoak ez diren elementuak barneratu daitezke, hala nola zuzenbidea eta baita morala ere, betiere sistema ekonomikoaren funtzionamendurako funtsezkoak badira. Elementu hauetatik sistema ekonomikoak jabegoa, enpresen funtzionamendua, merkatua, kontsumoa eta bestelako faktore ekonomikoak eragiten ditu. (eu)


Ubik-eko lan-gatazka Tabakalerako prekarietatea agerian uzten hasi da\nBi hilabete daramatza itxita Tabakalerako Ubik sorkuntza-liburutegiak, bertan lan egiten duten bitartekariek lan-baldintzak hobetzeko greba hasi zutenetik. Ez dirudi arazoa soluzionatzeko bidean dagoenik: asteazken honetan elkartu dira langileak eta zerbitzuaren esleipena daukan enpresa. Azken honek grebalariei proposatu die datozen lau urteetan mobilizaziorik ez egiteko, soldata igoera baten truke.\nTabakalerako langileek asteazken goizean egin dute elkarretaratzea kulturgunean sarrera nagusiaren aurrean (argazkia: Dani Blanco).\n“Lan baldintza duinak Tabakalerako langile guztientzat” idatzita zeukan pankartarekin, elkarretaratzea egin dute asteazken honetan Donostiako kultura garaikideko nazioarteko gunearen aurrean. Dagoeneko 54 egun pasa dira kulturgune horretako Ubik sorkuntza liburutegian lan egiten duten bitartekariek greba hasi zutenetik euren lan-baldintzak hobetzeko asmoarekin, eta ez dirudi, momentuz behintzat, egoera hobetzera doanik, nahiz eta horren ondorioz Tabakaleraren zerbitzu izarretako bat bihurtua den espazioa itxita dagoen azken bi hilabeteetan.\nArgazkiak bi mezu dauzka: hasteko, kulturguneko beste adarretako langileek ere bat egiten dutela Ubik-eko bitartekariekin –grebalariek azaldu dutenez, gaurko elkarretaratzean Tabakaleraren proiektu kulturaleko langileak ere bazeuden, baita Etxepare institutukoak, Euskadiko Filmategikoak, Informazio puntukoak edo erakusketetan aritzen direnak, besteak beste–; eta horrekin lotuta, problema Ubik-etik harago doala, zentro horretako beste zenbait zerbitzuk ere azpikontratazio bidez funtzionatzen baitute eta horietako langileak ere baldintza oso prekarioetan ari dira.\nNondik begiratzen zaion, hirugarren mezu bat ere badauka irudiak: grebalariak indartsu daude eta euren aldarrikapenarekin jarraituko dute.\nHori adierazi nahi izan dute, Ubik kudeatzeko kontratua daukan Sedena enpresarekin bilera egin duten egun berean. Emaitzarik gabe bukatu da bilkura hori, bitartekariek adierazi dutenez, proposamen “iraingarria” egin dielako Sedenak: %15eko soldata-igoera jarri diete mahai gainean, langileak grebara eraman dituen beste problemak kontuan hartu gabe –ordutegiak, lan-egutegia, asteburuetako eta jai-egunetako lana...–; eta gainera, proposamenaren lehen paragrafoan langileei eskatuz datozen lau urteetan inolako mobilizaziorik ez egiteko.\nBlokeoa puskatu nahian\nEz aurrera eta ez atzera dago Ubik eta, greban diren bitartekarien esanetan, gordinagoa bihurtzen ari da egoera. Ez bakarrik Sedena greba-eskubidea urratzen duen planteamendu batekin etorri zaielako; horri gehitu behar zaio, grebaren 50. egunarekin bat eginez Donostiako Udalak polizia munizipala bidali zuela bitartekariek Tabakaleraren kanpoaldean jarrita zeukaten informazio-gunera zenbait lagun identifikatzeko eta isunak jarriko zizkietela adierazteko.\nTabakalerako langileen artean ere “giro petrala” sumatzen dutela adierazi dute eta, goizeko argazkiaz balorazio positiboa egin badute ere, egoera horri egotzi diote jende gehiagok aldarrikapenarekin bat egin ez izana.\nNegoziazioari dagokionez, blokeo egoera puskatzeko bide berri bati ekin diote bitartekariek azken asteetan: Ubik-eko zerbitzuarentzat lizitazio berri bat eskatzea. Hasieran, Gipuzkoako esku-hartze sozialeko hitzarmenean jasota dauden baldintzak eskatu zituzten, eurenaren antzeko beste zerbitzu batzuetan lan-baldintzen marko hori aplikatzen zela ikusita –Irungo liburutegian edo Bilboko Azkuna Zentroan, adibidez; bigarrenean Bizkaiko konbenioa, noski, ez Gipuzkoakoa–.\nBaina bide hori itxita aurkitu dute, Tabakalerak hasieratik esan baitzuen konbenio hori ezin zela aplikatu greban dauden Ubikeko langileen kasuan. Hortaz, eskakizunari forma aldatzea erabaki zuten. Problema hitzarmen horren aplikagarritasuna baldin bazen, zergatik ez eskatu zuzenean han jasota dauden baldintza zehatzak? Hori eginez, ikusi nahi zuten problema hitzarmena bera ote zen ala langileen eskariak. Eta asteazken honetako bileraren ondoren, langileen ustez bigarren puntuan dago arazoa.\nPilota berriz ere Tabakalerako zuzendaritzaren eta administrazio kontseiluko erakundeen esku dago. Bitartekariek adierazi dutenez, ordezkari instituzionalekin biltzen saiatuko dira; eta posible da martxoan berriz ere administrazio kontseiluak bilera egitea gaiaz hitz egiteko, azkeneko aldian auziari iskin egin ondoren.\nKanal hauetan artxibatua: Tabakalera | Prekarietatea | Donostia | Langile borroka


2017-09-04 - Urola Kostako Hitza : Urola Kostako Hitza\nArtzain aipagarrienaren omenaldia jaso du Azpeitiko Premietxeberri baserriak Legazpin\nLegazpiko Artzain Egunean omendu dituzte Bixente eta Felix Agirre anaiak. ELE-Gipuzkoak elkartearen arabera, "artzaintza bizimodu bat dela argi eta garbi erakusten duen baserria da Premietxeberri".\nOhiko ordutegira itzuli da Azpeitiko Udal Liburutegia\nGoizez 09:00etatik 13:00etara egongo da zabalik. Arratsaldeetan, aldiz, 15:30etik 20:00etara. Zapatuetan goizez bakarrik irekiko ditu ateak.\nIslamaren aurkako pintaldia agertu da Zarauzko biotopoan\n'Mateo Txistu' eskainiko dute Soreasun, filmaren 30. urteurrenean\nZine emanaldi berezia prestatu dute Azpeitian hilaren 17rako, Azoka Herritik egitasmoaren bueltan. Aurten 30 urte bete dira Azpeitiko Zine Klubak Mateo Txistu filma kaleratu zuela, eta urteurrena aitzakia hartuta, berriro eskainiko dute pelikula herritarren aurrean.\nIrailaren 30ean amaituko da Joxe Takolo bekara proiektuak aurkezteko epea\nZenbait aldaketarekin eta indarberrituta egin dute bekarako deialdia Lagun Onak Mendi Bazkunak eta Udalak. Goi-mendizaletasunarekin lotutako proiektuak bultzatzeko 3.000 euroko diru-laguntza da Joxe Takolo beka. Eskari-instantziak Udalaren erregistroan aurkeztu beharko dira.\nHizkuntza Eskola Ofizialaren Azkoitiko ikastegian izena eman daiteke dagoeneko\nIrailaren 18an amaituko da izena emateko epea, 13:00etan. 112 plaza daude ingelesa ikasi nahi dutenentzat. Aurten, lehen aldiz, alemana ikasteko aukera izango da.\nBihar hasiko da ikasturtea Azpeitiko Juan Antxieta musika eskolan\nAurten 4 eta 5 urte egin dituzten ikasleek urrian ekingo diote ikasturteari. Musika eskolan aritzeko matrikulazio epea zabalik dago, plazak amaitu bitartean.


Alemaniako Trantsizio Energetikoko Eredua aurkeztu da Euskadin - EVE\nInicio - Jardunaldiak eta albisteak - Albisteak - Alemaniako Trantsizio Energetikoko Eredua aurkeztu da Euskadin\nAlemaniako Merkataritza Ganberaren eta Alemaniaren Enbaxadaren lankidetzari esker lekualdatu da erakusketa, eta EHUko Bizkaia Aretoan bisitatu ahalko da martxoaren 5etik 15era bitarte.\nTrantsizio energetikoaren trakzio teknologiko eta industrialeko gaitasunari buruzko zabalkunde-jardunaldiak egingo dira Bilbon eta Donostian martxoaren 12an eta 13an, hurrenez hurren.\nEnergia-efizientzia, berrikuntza teknologikoak eta energia berriztagarrien hedapena dira Energiewende deitutakoaren ardatz nagusia.\nEuskadik bere Energia Estrategian finkatu du trantsizio horretan aurrera egitea efizienteagoa eta petrolioarekiko mendakotasun gutxiago duen energia-sistema batera iristeko, petrolioaren ordez iturri garbiagoak erabilita, hala nola gas naturala eta, batez ere, energia berriztagarriak.\nEnergiaren Euskal Erakundeak –Eusko Jaurlaritzaren agentzia energetikoak– eta Madrilgo Alemaniaren Enbaxadak gaur arratsaldean inauguratu dute Energiewende-trantsizio energetikoa erakusketa, energia-jasangarritasunaren bidean aurrera egiteko Alemaniako Gobernu Federala buru duen proiektu handia, moratoria nuklear bat ezartzeko eta herrialdeko zentralak progresiboki ixteko gobernu horrek hartu duen erabakiaren ondoren.\nEhundik gora euskal industriaren eta administrazioen ordezkari eta energia-sektoreko aditu bildu ditu inaugurazioak, eta bertan parte hartu dute Alemaniaren Enbaxadako ministro Werner Schaich-ek, kanpoko energia-politikako aholkulari eta Alemaniako trantsizioaren alorrean aditu Johannes Uhl-ek, eta Eusko Jaurlaritzaren Ekonomiaren Garapen eta Azpiegituretako sailburu eta Energiaren Euskal Erakundeko presidente Arantxa Tapiak.\nArantxa Tapia sailburuak bere mintzaldian azaldu duenez, “trantsizio energetikoa deitzen dugun hori duela hiru hamarkada baino gehiago hasi zen Euskadin, eta orain bultzada berria hartu du petrolioarekiko eta atzerritik inportatutako gasarekiko mendekotasun gutxiago izatea lortzeko. Eta, Alemaniaren kasuan gertatzen ari den bezala, aukera zabaltzen ari da negozio berriak sortzeko alorrean eta hazkundeari lotutako alorrean”.\nAlemaniaren Enbaxadako ministro Werner Schaichen hitzetan “Alemaniako trantsizio energetikoa kontzeptuak interesa handia sorrarazi du nazioartean beregan dituen onurak zein erronkak direla eta, izan ere zabalgarriak baitira leku ezberdinen dibertsitatearen haratago, Euskadin ere, Eusko Jaurlaritzaren Energia Estrategia dokumentuak argi uzten duen moduan, oso anbizio handiko testua eta gertutik jarraitzen duguna”.\nEnergiaren Euskal Erakundeak gure inguruko herrialdeek hasitako trantsizio energetikoko adibide guztiak ezagutzera emateko hasitako zabalkunde-lanaren barruan kokatzen da erakusketa hau, eta esparru horretan Euskadin ematen ari diren pausoei agerikotasuna emateko. Horretarako, eta erakusketarekin aldi berean, zenbait zabalkunde-jardunaldi antolatu dira Bilbon martxoaren 12rako (Bizkaia Aretoa EHU) eta Donostian martxoaren 13rako (Carlos Santamaría Zentroa EHU), eta Alemaniako eta Euskadiko energia-sistemen eraldaketa horren alderdi teknologiko eta ekonomiko guztiak aztertuko dira bertan.\nHazkundea energia-kontsumo txikiagoarekin\nInaugurazio-jardunaldian izan duen mintzaldian, nazioarteko lankidetzako Alemaniako GIZ korporazioaren kanpoko energia-politikako aholkulari Johannes Uhlek adierazi duenez, “Alemaniako industriak bere emaitza ekonomikoa bikoiztea lortu du, bere energia-kontsumoa % 10 baino gehiago murriztuta ere. Bere datuen arabera, etxeetan eta enpresetan energia modu efizienteagoan erabiltzen da aurrerabide teknologikoari esker. Elektrizitatea, beroa eta erregaia modu efizientean erabiliz gero, ”dirua aurrezten da, eta energia-horniduraren segurtasuna modu gero eta garbiagoan hobetzen da”. Ildo horretan, energia berriztagarrien hedapena eta efizientzia dira trantsizio energetikoaren ardatz nagusia.\nEnergiewendek gainditu egiten ditu onura soilik energetikoak. Berrikuntza teknologikoa sustatzeaz gain, efizientzia handiko sistemen aplikazioak eta, horrenbestez, energia-inportazioak eta energia kutsatzaileen kontsumoa murrizteak, ondorio positiboak ditu tokiko ekonomian, erantsitako balioa gehitu egiten baita tokiko iturri berriztagarrien erabilerari eta eraikinen birgaitze energetikoari esker, faktore horiek teknologia eta lanesku intentsiboa behar baitute, eta horrek dinamizatu egiten du lan-merkatua.\nEuskal trantsizio energetikoa 2030\n2030. urteari begira finkatutako helburuak lortzeko lan egiten du Euskadik. Energia-efizientzia eta energia berriztagarriak funtsezko erreminta dira ingurumen-inpaktua arintzeko, herritarrentzat energia-kontsumoaren faktura murrizteko, enpresen lehiakortasuna indartzeko eta gizarte jasangarri baterako bidean aurrera egiteko.\nEusko Jaurlaritzak, Energiaren Euskal Erakundearen bidez, bere trantsizio energetikoaren alde egin du euskal industriaren lehiakortasuna eta energia-jasangarritasuna hobetzearen bidez, energia berriztagarrien erabilera gehituz eta gas naturala bermetzat hartuz trantsizio-energia gisa.\nEuskal energia-sistemaren epe luzerako ikuspegiak helburutzat hartzen ditu energia-erabileretarako petrolioaren zero kontsumoa 2050. urterako, berotegi-efektuko gas-emisioen murrizketa gutxienez % 80an eta energia berriztagarrien % 40ko kontsumoa azken kontsumoaren gain.


Free chat Alvorada. Ausazko arrotz doan txateatu berehala Alvorada tik.\nFree chat Alvorada\nOngi etorri Chatroulette AlvoradaEdozein lekutan, munduko pertsona aleatory bat konektatzeko. Chatroulette Alvorada dezakezu honako aukeren artean aukeratu:- Guztiak pertsona mota Alvorada doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nAlvorada hirien zerrenda:


Euskara – Autoikaskuntza | Ciencias Sociales y Humanas | Deusto\nEuskara – Autoikaskuntza\nA1. maila: Hasierako erabiltzailea\nA2. maila: Oinarrizko erabiltzailea\nB1. maila: Erabiltzaile independentea\nB2. maila: Erabiltzaile aurreratua\nC1. maila: Erabiltzaile gaitua\nOrdutegi jakin baten menpean egon nahi ez duten ikasleentzat bereziki diseinatutako ikastaroa da. Hizkuntzaren trebetasun guztiak landuko dituzu linean, zeuri egokien datorkizunean eta dagokizun mailan. Prestakuntza osatzeko, banakako tutoretza pertsonalizatuak izango dituzu. Hiruhilero edo ikasturte osorako egin dezakezu matrikula, eta dagokizun HABEko azterketa egin ahal izango duzu.\nZure beharretara egokitutako ikasketa plana. Astean behineko mintza-saioa bakarka eta tutoretza.\nHiruhilekoa 65 ordu - Urtekoa 190 ordu\nMatrikula egiteko epea: zabalik urte osoan.\nerantsi zordunketa helbideratzeko agindua.\nHiruhileko matrikularen prezioa: 415€\nUrte osoko matrikularen prezioa: 1.140€\nHABEk diruz lagundutako ikastaroak.\n% 5eko deskontua izango dute aurreko ikastaroan Euskal Irakaslegoan matrikula egin duten ikasleek.\nEuskal Irakaslegoa HABEk (Eusko Jaurlaritza) homologatutako euskaltegia da.\nEsperientzia zabala du euskararen irakaskuntzan Euskal Irakaslegoak eta euskara ikasteko eta hobetzeko aukera eskaintzen dizu.\nIkasleekin konprometituta dagoen ikastegia gara. Gure ikasleek euskara maila era ofizialean ziurtatzeko modua dute, hala nahi izanez gero.


Belartegiko idortegia: geroan oiartzuna izanen duen praktika - IDOKI Euskal Herriko Etxe Ekoizleak\n> Belartegiko idortegia: geroan oiartzuna izanen duen praktika\nBelartegiko idortegia: geroan oiartzuna izanen duen praktika\nBeñat Negelua, Mikel bere semea eta Peio Jauregi bere iloba, hiruak elgarrekin ari dira Donaixtiko Ekibegia etxaldean. Manex Buru Beltza arrazako ardiak eta haragirako behiak haziz, ekoizpen ezberdinak proposatzen dizkiete bezeroei.\nHala beraz AOC Ossau Irati ardi gasna, bildotxkia, ardiki kontserbak eta idikia (kontserbak eta freskoa kutxetan) saltzen dituzte.\nHiruek elgarrekin laborantza biologikoa eta salmenta zuzenaren hautua egin dute etxaldeko ekoizpenak balorizatzeko\nDonaixtiko etxaldean kabalak bazkatzeko, Euskal Herrian Oraindik biziki garatua ez den belarra idortzeko sistema bat eman dute martxan : Belartegiko Idortegia.\nSistema hori hurbilagotik ezagutzeko Ekibegiako Mikel eta Peiorekin izan gira solasean.\nZer da belartegiko idortegia ? Nola ibiltzen da ?\nBelartegiko idortegia, kabalak bazkatzeko erabiliko diren belar eta soroak idortu eta biltzeko sistema bat da. Ibilmoldea aski sinplea da. Lehenik belartegiaren alde batetik airea sartzen da, gaina eta teilatuaren artetik. Aire hori bien artean eguzkiaren indarrez berotzen da, eta gero haizagailu handi batzuen indarrez belarra idortzeko berbideratua da. Aire beroa belartegiaren azpitik pasatzen da eta gero azpitik gainera belarra zeharkatzen du azken hau idortuz. Bukazeko, belarra idortzeko baliatua izan den aire hezea kanpora doa irekia den beste aldetik.\nZergatik egin zinuten holako sistema bat plantan emaiteko hautua?\nHautu horren arrazoina logika orokor batean kokatu behar da, holako tresna batek ekoizpenaren aspektu ainitz hunkitzen baititu. Guk biologikoaren eta etxe ekoizpenaren hautua egin dugu eta horri begira hasi gira belartegiko idortegiarekin lanean arrazoin ainitzengaitik.\nAlde batetik, belarren kalitatea hobetzea lortzen da. Belarrak moztean, idortzeko ez dugu behin eta berriz barreatzerik eta iduzkitan uzterik, eta beraz etapa hauetan iduzkiak erretzen eta barreatzeak lurrera erorrarazten dituen elementu nutritibo guztiak ez ditugu galtzen. Horri esker gasnaren kalitatea ere hobetzea lortzen dugu.\nBestetik, biologikoan izanki, hautu hori beharrezkoa zen guretzat. Onkailu kimikorik ez baliatzeak, belarra ongi pusatzeko lurra zaintzea galdegiten du, eta horren aspektuetako bat, lurraren tinkatzea ahalik eta gehien galaraztea da. Beraz sistema horrekin larretan belarra barreatzeko behin baino gehiagotan traktore eta beste makina pisuekin ez pasatu behar izateak hortan laguntzen du.\nAzkenik, autonomia hein handiagoa ekartzen du etxaldeetara. Guk adibidez, belarrarekiko autonomia lortu dugu eta ez gira gehiago kanpoan erostera behartuak. Kontuan hartzeko elementua da.\nZein aldaketa ekarri du etxaldera?\nLehenago aipatutako guztiaz gain, lan mailan ere aldaketak ekarri ditu belartegiko idortegiak. Hasteko belarretan (mozketa, barreatzea, bilketa) ainitzez denbora gutxiago pasatzen dugu behin bakarrik pasa behar baitugu eremu beretik.\nGero kabalak bazkatzerakoan ere denbora irabazten dugu, ez baitugu balotak leku batetik bestera ibiltzerik eta desegiten aritzerik.\nZer ekarpen egiten ahal dio holako tresna batek laborantxa herrikoiari?\nLaborantxa herrikoia laguntzen du, autonomia eta kalitatea garatzen laguntzen baitu.\nKanpoan gutxiago erosi beharrez, ez gira merkatuek eragiten dituzten prezio aldaketen hain menpeko. Askatasun gehiago dugu eta gainera ongi badakigu gure kabalei jateko zer emaiten diegun eta nola ekoiztua izan den, guk egina baita.


Jonatan Garcia: «Aurrekoek dena erakutsi dute; guk ez dugu ezer egin» | Kirola | Berria\nJonatan Garcia. Alpinista\nEz da erraza Jonatan Garcia (Barakaldo, Bizkaia, 1985) etxean harrapatzea. Himalaian ez bada Alpeetan egotea gustatzen zaio, eta, bestela, inguruko mendiren batean. Orain urtebete, Alberto Zerain zenarekin, bere lehen zortzimilakoa igo zuen: Annapurna (Nepal, 8.091 metro). Orain, berriz, ez dira egun asko igaro Dhaulagiritik (Nepal, 8.167 metro) itzuli zenetik. Gailurrera heldu gabe itzuli behar izan du etxera. Askorentzat, etorkizuneko Euskal Herriko alpinistetako bat izango da.\nNolakoa izan da Dhaulagiriko esperientzia?\nIzugarrizkoa. Beti egon behar da pozik etxera itzultzean, gauzak ondo egin diren seinale izaten baita. Luxua da Himalaiara berriro itzultzeko aukera izatea, eta han igarotako denbora ondo aprobetxatzen saiatu behar dugu, han une oro bizitakoa ikasketa hutsa baita.\nZer falta izan zaizue gailurrera heltzeko?\nOso zuzena izango naiz: garena izatea falta izan zaigu. Urte osoa pasatu dugu honetarako entrenatzen, izugarrizko gogoa geneukan, eta motibazio oso handiarekin ekin genion mendiari. Hori dena transmititzea falta izan zaigu. Orain ez da kexaka ibiltzeko unea, baina zaletasun honen alderik politena hori dela esango nuke, eta berriro itzultzeko gogoa ematen du, berriro ere akats berak ez egiteko. Akats horiek gailurretik aldentzen zaituzte, eta egunak azkar pasatzen dira helburua lortzeko ahaleginean.\nEguraldia lagun izan zenuten ia espedizio guztian. Zer gertatu zen gailurrera iristen saiatzeko egunean?\nEgia da aurreko egunetan elur asko egin zuela eta haizea ere bortizki ibili zela. Horrek goi kanpalekuak kaltetu zituen, eta, aldi berean, eragina izan zuen alpinisten alde psikologikoan ere. Baina egia da Juan Pablo Mohr txiletarrak eta biok saiakera egin nahi izan genuen egunean izugarrizko eguraldia egin zuela. Alpinista orok gailurrera heltzeko egunean nahiko lukeen eguraldia.\nEz zen eguraldiaren arazoa izan, orduan.\nZera gertatu zen: beheko kanpalekuan geunden guztiok oso nekatuta iritsi ginen hirugarren kanpalekura, 7.200 metrora. Nire iritzia da, e! Oso motibatuta geunden ordu gutxira saiakera egiteko, baina, gure harridurarako, jendeak ez zuen garbi ikusten, eta atseden hartzea erabaki zuen, hurrengo egunean berriro ere beheko kanpalekura jaisteko. Juan Pablok eta biok eutsi egin genion gure hasierako asmoari, baina egia da aldaketa horiek guztiek eragina izan zutela gure buruan. Gu ere pentsatzen hasiak ginen ea ordu egokian irten ginen ala ez. Horrelako gauzek erabaki garrantzitsuak hartzera kondenatzen gaituzte, eta norberaren eta ondokoaren segurtasuna bermatzera eraman. Bizitzaren eta heriotzaren arteko soka fina da, eta betiere itzultzeko erabakia hartzera eramaten gaitu.\nCarlos Soria alpinistarekin batera egin zenuten espedizioa. Haren hamahirugarrena izango litzateke, 79 urterekin.\nCarlos eta haren taldea beheko kanpalekuan zeuden, eta haiekin egin genituen mendian egin beharreko lanak eta eguraldiaren iragarpenak. Izugarrizko laguntza zen guretzat, bera askotan egon baita mendi horretan.\nZuk bat badaukazu, Annapurna.\nBai, eta oso pozik nago. Ikusi dut altuerara ondo egokitzen naizela, eta horrek helburu eta erronka berriez pentsatzeko ziurtasuna ematen dit. Baina hori bakarrik da. Ez diet buelta gehiago ematen igotako zortzimilakoei. Orain helburu berriak jorratu nahi ditut. Ezin naiz bizi Annapurnan egindakoaz; hori iraganeko zerbait da.\nUrte batzuk daramatzazu goi mendietan, baina nola hasi zinen mendian?\nEgia da beti egon naizela kirolari lotuta. 19 urtera arte, futbolean aritu nintzen. Utzi egin behar izan nuen, lanarengatik, eta 2011n mendian hasi nintzen. Lasterketaren batean parte hartu nuen. Haiek izan ziren nire hastapenak.\nGogoan al duzu norekin joan zinen lehenbizikoz mendira?\nBakarrik murgildu nintzen mendizaletasunean. Nire lehen gailurrak Euskal Herrian eta Europako mendietan izan ziren. Bakarrik igo nituen. Gerora, Anetora joan nintzen lankide batekin.\nEtxean ba al duzu mendizalerik?\nEz, gure etxean inoiz ez da izan mendirako zaletasunik. Orain, berriz, amak askotan laguntzen dit mendira, eta batera gozatzen dugu mendiaz.\nNola hasi zinen goi mendietan?\nAlpeetatik Andeetara pasatu nintzen, nire helburua etorkizunean zortzimilako bat igotzea zelako. Cervinotik Aconcaguara igaro nintzen. 2013ko udan, bakarrik joan nintzen mendira, eta laumilako batzuk igo nituen. Gero, 2014ko urtarrilean, Aconcagua igo nuen bakarrik. Bakarrik joateko mendi egokia iruditzen zitzaidan; altueran nola moldatzen nintzen probatu nahi nuen.\nHandik gutxira, zortzimilako batera jauzi egin zenuen. Nola sentitu zinen?\nAltuera atsegin dut. Esperientzia berriak bizitzea eta nire onena ateratzea gustatzen zait, eta oso ondo egokitu nintzen.\nZure lehen zortzimilakorako ezin zenuen sokalagun hoberik izan, Alberto Zerain.\nInoiz galdetu izan balidate norekin iritsi nahiko nukeen zortzimilako batera, berarekin esango nuen. Bi pena izugarri sentitzen ditut: lehena, oso berandu ezagutu nuela; bestea, zein azkar utzi gintuen.\nZer ikasi zenuen harengandik?\nGauza asko ikas zitezkeen egun bakar batean. Garrantzitsuena, zera ikasi nuen: mendiaz gozatzea, benetan merezi duen estilo batean, eta etxera itzultzean balorazio bat egitea. Han igarotako egunen balorazioa, han igarotako uneekin gustura egotea, eta itzultzeko gogoa izatea.\nAholku asko eman al zizkizun?\nBai, asko. Baina pare bat oso gogoan ditut: ez galtzeko eskalatzeko neukan gogoa eta grina, eta gauzak ahal nuen hobekien egiten saiatzeko, horrek urte askoan honetan jarraitzeko aukera emango zidalako.\nHarekin espedizioren bat egindako denek oso ondo hitz egiten dute hari buruz.\nNormala da denek ondo hitz egitea. Hura ezagutzeko zortea izan nuen, eta espedizio bat elkarrekin egitekoa ere bai. Horrelako egoera gogorretan ezagutzen da jendea, eta horrelako egoerek batzen gaituzte, tentsio une asko izaten baitira bertan.\nZer oroitzapen duzu Annapurnako gailurraz?\nOso berezia, sentimendu asko batu baitziren. Nire lehen zortzimilakoa, Zerainekin, egin genuen estiloan, eta mendian hain jende gutxi egonda.\nJende askok hitz egiten du Iker Madoz nafarraz eta zutaz, Oiarzabal, Iñurrategi eta aurreko belaunaldiko alpinisten oinordeko gisa. Zer duzu esateko?\nBarregurea sartzen zait. Ez dakit nork esan dizun, baina afari bat zor diet [barreak]. Serio jarrita, gure aurrekoek dena erakutsi dute, eta guk oraindik ez dugu ezer egin, nik behintzat ez. Ez dut pertsonalki Iker ezagutzen, baina badut haren balentrien berri, eta benetako alpinista bat dela iruditzen zait. Hala ere, Oiarzabalek eta Iñurrategik bidaia batzuk badituzte egiteko. Errespetu handia diet halako alpinistei.\nZein dira hurrengo urteetarako zure helburuak?\nMendiak eskalatzen jarraitu nahi dut, eta sokalagun egokiak aurkitzen jarraitu, hor baitago arrakasta. Hobetzeko entrenatzen jarraitzen dut, oso lehiakorra bainaiz neure buruarekin. Egunetik egunera hobeto egon nahi dut. Datorren udazkenean Himalaiara itzuli nahiko nuke, baina beti horma berarekin jarraitzen dugu borrokan, diruarekin.\nZortzimilakoen gurpilean sartuko al zara?\nNeure buruarekin koherente izanda, uste dut ez duela zentzurik hamalau zortzimilakoen proiektuan sartzeak. Nire hurrengo helburua ikasten jarraitzea da, eta esperientzia handiagoa hartzea, horrek emango baitit ziurtasuna. Gaur egun, egoera ekonomikoa ikusita, oso zaila da horrelako proiektu erraldoietan pentsatzea.\nZein ezaugarri behar ditu XXI. mendeko alpinista batek?\nUste dut garai batekoek zituzten ezaugarri berak behar dituela oraindik ere. Egia da garaiak aldatu egin direla; mendia eta materialak ez dira lehengoak bezalakoak. Luze joko luke eztabaidak, baina oraindik ere berdin diraute mendira joateko motibazioak, jarrerak eta helburuak lortzeko gogoak. Egia da gaur egungo egoerara moldatu behar dugula. Lehen, agian, estilo bakarrean eskalatzen zuten; gaur egun, ordea, bakoitzak berea du. Norbera zoriontsu egiten duenak balio du.\nZein dira zure ezaugarriak?\nNirekin mendian ibili den beste edonork erantzun beharko lizuke, baina gauza bat aitortuko dizut. Egunero entrenatzea eta egunero aurreratzen ari naizela ikustea gustatzen zait. Atsegin dut etorkizunean gerta daitekeen proiektu berriren baterako prestatuta egotea.\nZer duzu hobetzeko oraindik?\nEntrenatzetik, 1.000 metroko mendi batetik edo 8.000 metroko mendi batetik itzultzean, balorazio bat egitea gustatzen zait. Horrelakoetan ikusten ditut egindako okerrak, eta halakoak berriz ez egiteko ahaleginean pentsatzen hasten naiz. Oso burugogorra naiz, baina, aldi berean, oso diziplinatua eta metodikoa. Oso ondo sentitzen naiz akatsak zuzendu ditudala ikusten dudanean.\nEzagutzen zaituztenek diote mendiak azkar igotzea gustatzen zaizula. Horrela al da?\nAskotan, mendiak markatzen eta exijitzen du azkartasuna. Sarritan joaten naiz mendi berberetara entrenatzeko garaian, horrek erakusten didalako hobekuntza eta progresioa. Egia da mendiak ahalik eta azkarren igotzeko entrenatzen naizela, uste baitut horrela asko murrizten direla arriskuak.\nNola dago espedizioak aurrera ateratzeko diru laguntzen gaia?\nOso zaila. Oso zaila da norbaitek ekonomikoki laguntzea norberaren ametsak lortzeko. Gaiak eta helburuak asko landu behar dira trukean zerbait jaso nahi baduzu, eta, horretarako, asko entrenatzea besterik ez zaigu gelditzen.\nEta zuk, ba al duzu laguntzarik?\nOrain arte zortzimilakoetara egin ditudan lau espedizioetatik, azken bietan aurrekontu guztiaren %7 bakarrik izan dut laguntza moduan. Pentsa...\nMendi gidari izateko ikasten ere ari zara.\nBai, ea egunen batean mendi gidaria naizela esateko moduan naizen [barreak].


Danimarkako KTSko ikasleek CNC eta CAM ikasiko dute IMHn — IMH\nDanimarkako KTSko ikasleek CNC eta CAM ikasiko dute IMHn\n2008/04/21 00:00:00 GMT+2\nDanimarkako KTSko ikasleek CNC eta CAM ikasiko dute IMHn Leonardo programaren barnean Ikaslanen bidez antolatutako hegonaldia egingo dute Elgoibarko IMHn. https://www.imh.eus/eu/albisteak/danimarkako-ktsko-ikasleek-cnc-eta-cam-ikasiko-dute-imhn https://www.imh.eus/eu/albisteak/danimarkako-ktsko-ikasleek-cnc-eta-cam-ikasiko-dute-imhn/@@download/image/DanimarkaKTS.jpg\nLeonardo programaren barnean Ikaslanen bidez antolatutako hegonaldia egingo dute Elgoibarko IMHn.\nGaurtik hasi eta hiru astetan zehar København (Kopenage) hiriburuko KTS - København Tekniske Skole ikasle taldea izango dugu gure artean. KTS 5.000 ikasle inguru dituen prestakuntza anitzeko ikastetxe teknikoa da.\nGure artean ditugunak lanbide heziketako ikasleak dira eta IMHko Erdi-Mailako Mekanizazioko ikasleekin batera CNC formazioa jasoko dute eta CAM demo batzuk ere egingo dituzte. Enpresa, erakunde eta Euslak Herriko alderdi kulturala ere ezagutuko dute.\nLeonardo programaren barnean Ikaslan bidez antolatutako hegonaldi honen helburua izango da, Ipar Irlandako ikastetxearekin egin izan dugun bezala, proiektu berriak garatzeko aukerak aztertu eta adostea.\nVelkommen - Ongi etorri taldeari!


Herensugeak beterano elkartea, errugbiarekiko pasioaren erakusle - Arrasate - Goiena.eus\nHerensugeak beterano elkartea, errugbiarekiko pasioaren erakusle\nMaite Txintxurreta 2015-11-06 16:30\nHiru taldetako kideak partiduaren ostean (Argazkia: David Jauregi)\nHerensugeak, hau da, Arrasate Rugby Taldeko beteranoak, Bordelen izan dira asteburu pasa joan den egubakoitzetik domekara bitartean. Guztira 25 pertsona joan ziren bidaian, eta giro bikainean eman zituzten hiru egun, Bordeleko bertako eta Eskoziako lagunekin elkartuta. Urtean zehar ere aktibo mantentzen da lagunartea, eta errugbia betirako dela erakutsi nahi diote herriari.\nEgubakoitzean Arrasatetik Bordelerako bidaia egin, eta zapatu eguerdian lagunarteko partidua izan zuten bertako Archiball taldearen aurka. Arkitektoez eta eraikuntza munduan lan egiten duten jokalariez osatutako taldea da berau, bidaian izan zen David Jauregi Herensugeetako kideak azaldu duenez.\nBisitariek galdu egin zuten, 6 eta 1eko emaitzarekin bukatu baitzen partidua. "Gu baino gazteagoak eta hobeto prestatutakoak ziren haiek", esan du Jauregik. Hala ere, oso ondo pasatu zutela azpimarratu du: "partiduaren ostean elkarrekin bazkaldu genuen, eta ondoren afaldu ere bai". Bordeleko lagunez gain, baina, bazkarirako Edinburgoko Selkirk taldeko beste lagun batzuk ere iritsi ziren hegazkinez. Hala, guztiek elkarrekin munduko errugbi txapelketako finala ikusi zuten arratsaldean: Zeelanda Berria Australiaren aurka -lehenengoek irabazi zuten-.\nGaur egun 37 bazkidek osatzen dute guztira Herensugeak taldea. "Arrasateko errugbi taldean aritu izan den edo errugbian jokatu eta Arrasaten bizi den edonor izan daitezke bazkide". Hala ere, urtean zehar antolatzen dituzten lagunarteko partiduetan bazkide ez diren hainbat jokalarik ere hartzen dute parte.\nUrtero sei edo zortzi partidu inguru jokatzen dituztela azaldu du Jauregik: "aurten Iruñan, Logroñon, Hernanin, Donostiako Beteranoen Munduko Txapelketan eta Donostiako taldeen aurka jokatzen izan gara". Aurreko urteetan ere asko bidaiatu dute Herensugeek; Portugalen, Alemanian edota Italian izan dira, besteak beste\nPasa den asteburuan Bordelen jokatutakoa aurtengo azken lagunartekoa izan da taldearentzat, baina, oraindik datarik zehaztu ez duten arren, Juaristik aurreratu du datorren urtean Alemaniara irteera bat egin nahiko luketela, eta bestela, Eskozia aldera.\nHala ere, beteranoen elkartearen jarduna ez da soilik partiduetara mugatzen. Urtean zehar kideak elkarrekin bazkariak edo egun pasak egiteko ere batzen dira, esaterako. Gainera, urtean behin batzarra egin dute. Abenduaren 12an elkartuko dira aurten, eta horren aitzakiaz, jokoak ere egin nahi dituzte kalean, herritarrekin batera. Hala, haien asmoa Herriko Plazan errugbiko ate bat inprobisatu eta baloi obalatua bertan sartzeko jokoa antolatzea da, beste urte batzuetan egin izan duten bezala.\nErrugbia, bizi osorako\nSenior taldea utzi ostean errugbiarekiko loturak ez duela zertan eten erakusten du Herensugeak taldeak. Hala, talde konpetitiboan jarraitu ez arren, kirol horretaz modu ludikoagoaz gozatzen dute beteranoek.\nDavid Juaristik azaldu duenez, Arrasateko senior taldetik erretiroa hartu eta berehala apuntatu daiteke beteranoenean. Hark dioenez, badute jendea taldean, baina orain "jende gazte gehiago" komeni zaie. Hala ere, esan du "poliki-poliki" badoazela jokalari eta bazkideak batzen.


"Ireneren unibertsoa", liburuaren aurkezpena - Ekitaldiak - Garoa Liburu-denda\n"Ireneren unibertsoa", liburuaren aurkezpena\nCarmen Arrazola idazleak 'Ireneren unibertsoa' liburuaren azken edizioa aurkeztuko digu, geroko piskolabis ttiki eta guzti. Txikienentzako opari eder bat gabonetarako. Olentzerok esan du aurkezpenera etorriko dela.\n4-10 urte arteko neska-mutilentzako liburua da “Ireneren unibertsoa”. 15 eszena ditu, gauez nahiz egunez irakurtzeko, eta gida didaktiko batez horniturik dator, elkarrizketa eragitea duena helburu.\nLiburu honetan, Irene izeneko 5 urteko neska baten ibilerak aurkituko ditugu. Irene bizkorra da, eta beti prest dago inguruko pertsonengandik eta egoeretatik ikasteko. Emakumez inguraturik bizi da: ama, lagunak, amona, amama, birramona… Denak dira emakume langile eta solidarioak, denak dira ‘maitagarriak’, egunerokoa magiaz betetzeko gaitasuna baitute.\n“Ireneren unibertsoa” oso ipuin bisuala da, marrazki alai eta koloretsuz betea. Elkarrizketa laburrez osaturik dago, eta bertan agertzen diren galderek ez dute zertan beti erantzuna izan. Horrek, jakina, aukera ematen du elkarrizketa edo gogoeta neska-mutilen ezaugarrietara modulatzeko.\n“Ireneren unibertsoa”, hortaz, komunikaziorako tresna bat da. Izan ere, elkarrekin hitz egiteko gogoa pizten du, hizkuntzaren ikaskuntzan laguntzen du, eta hainbat kontzepturen inguruan hausnartzea eragiten du.\nGainera, balioak nabarmentzen dira, ahalegina eta gogoa, esaterako, eta beste hainbat gai aztertzen dira: zer diren zortea, bakardadea, asperdura, aita izatea…\nLiburu honetan, ‘aulki txikia’ dugu elkarrizketaren sinboloa, elkarrekin hitz egitearen sinboloa. Oteizak ‘bizi unitateak’ esaten zienak berreskuratu nahi izan ditugu horrela, gurea bezalako ahozko kultura batean oso ohikoak baitira unitate horiek.\nEuskal Herrian jaiotako neska bat da Irene, eta, beraz, liburuko izenak euskaldunak dira, eta gertakizunak ere Euskal Herrian daude kokaturik, baina, era berean, unibertsalak dira. Ireneren unibertsoan, egun batzuk urdinak dira, beste batzuk grisak… Eta euria egiten du; euritsua da Ireneren unibertsoa!!\nAbenduak 9 (2014), 19:30 → 20:30


Udalak 586.000 euro bideratuko ditu Erdikoetxe kalea berrurbanizatzeko - Deia\nHasi dira dagoeneko Ibarrekolanda auzoko Erdikoetxe kalea berrurbanizatzeko lanak. Bilboko Udala\nHasi dira dagoeneko Ibarrekolanda auzoko Erdikoetxe kalea berrurbanizatzeko lanak.\nBILBO. Bilboko Udalak 586.000 euroko aurrekontua bideratuko du Ibarrekolanda auzoko Erdikoetxe kalea berrurbanizatzeko obrak egiteko. Lanak egingo diren guneak kota ezberdineko bi zati ditu, eskailera batzuen bidez lotutakoak.\nLanak hasi berri dira eta bidea eta kaleko espaloiak hobetzeko izango dira. Gainera, irtenguneak egingo dira oinezkoentzako pasabideetan, oinezkoei segurtasun handiagoa emateko.\nEra berean, inguruneko bide-zirkulazioa birdefinituko da. Beheragoko kotan dagoen Erdikoetxe kaleko zatian, Larrakotorretik bakarrik sartuko dira ibilgailuak, eta irteera Luis Braille kalera izango da. Bestalde, goiko kotan dagoen Erdikoetxeko zatian, ibilgailuen sarbidea Benidorm kaletik egingo da, eta irteera Larrakotorrera.\nBide-aldaketa horren ondorioz, Etxenagusia margolaria eta Larrakotorre kaleen arteko lotura ere aldatu da, eta lehenengotik bigarrenera doan erreia kendu da. Espazio hori aparkaleku gehiago egiteko aprobetxatuko da.\nEra berean, kale osoko ur eta saneamendu sareak berrituko dira.\nErdikoetxeko jarduketa auzoak hobetzea xede duen Auzokide Planaren barruan egin dira. Auzokide Plana da Bilboko Udalak herritarren parte-hartzerako dauzkan tresnarik garrantzitsuenetako bat.\nAurrekontua berdin banatzen da Bilboko 8 barrutien artean, hau da, 1,5 milioi euro barrutiko eta urteko. Eta, plan horri esker, Bilboko herritarrek eta eragile politiko eta sozialek Hiriko Barrutien Kontseiluen bidez lehenetsitako kale eta auzoetan hobekuntza-lanak eta -jarduketak egitea egituratzen da.


El EscudoArmarria - Ayuntamiento de Aoiz/Agoizko Udala\nAgoizko armarria 1479. urtekoa da. Honakoa adierazi nahi du: zelai gorri batean urrezko koroa dago, goraturik, zilarrezko bi ezpaten artean. Gorriak ahul eta menpekoekiko pertsona ospetsu eta agintarien babesa eta laguntza islatzen du, Armarriaren gainerako elementuek agaramontar eta beaumondarren arteko bake ituna islatzen dute.\nMagdalena printzesak, Francisco Febo haur erregearen ama eta tutoreak, Agoizko udal dermioan bildu zituen buruzagi agaramontar eta beaumondar nagusiak. Printzesa bertan zela, lurrean sartu zituzten euren ezpatak, bakearen adierazgarri. Esaten da gertakari hau San Roman ermitaren ondoan izan zela. Bakearen sinatzaileak izan ziren, Nafarroako Pedro markesa agaramontarren aldetik, eta Luis Beaumont Leringo Kondea, beaumondarren aldetik.


Matthieu 25 - La Sainte Bible [Biblia Basque (EAB) 2008] - (Matt 25)\n«Jainkoaren erregetzarekin, kriseiluak hartu eta senar ezkonberriari bidera irten zitzaizkion hamar neskatxekin bezala gertatzen da.\nNeskatxetako bost zentzugabeak ziren eta bost zentzudunak.\nKriseiluak hartzean, zentzugabeek ez zuten oliorik hartu;\nzentzudunek, ordea, kriseiluekin batera olioa ere hartu zuten ontzietan.\nSenarrak luzatzen zuenez, logaletu egin ziren denak eta loak hartu zituen.\n«Gauerdian oihu bat izan zen: “Hemen da senarra! Irten bidera!”\nJaiki ziren denak eta beren kriseiluak prestatu zituzten.\nOrduan, zentzugabeek zentzudunei esan zieten: “Emaguzue olio pixka bat, kriseiluak itzaltzera doazkigu eta”.\nZentzudunek erantzun zieten: “Ea ez dugun nahikoa denontzat; hobe duzue badaezpada dendara joan eta erosi”.\n«Baina, erostera joanak zirelarik, senarra iritsi zen, eta prest zeudenak ezteietara sartu ziren berarekin. Eta atea itxi egin zen.\n«Iritsi ziren, azkenik, beste neskatxak ere eta dei egin zuten: “Jauna, jauna! Zabaldu!”\nBaina jaunak erantzun zien: “Benetan diotsuet, ez dakit nor zareten”.\n«Zain egon, beraz, ez baitakizue, ez egunik, ez ordurik.\n«Jainkoaren erregetzarekin, atzerrira irten behar zuen gizonarekin bezala gertatzen da. Bere morroiei dei egin eta ondasunak utzi zizkien:\nbati bost talentu, beste bati bi eta besteari bat, bakoitzari bere trebetasunaren arabera. Gero, alde egin zuen.\nBost talentu hartu zituenak inbertitu egin zituen berehala eta beste bost irabazi.\nOrobat bi talentu hartu zituenak: inbertitu eta beste bi irabazi zituen.\nBat bakarra hartu zuenak, aldiz, lurrean zuloa egin eta bertan gorde zuen nagusiaren dirua.\n«Handik denbora askora, etorri zen nagusia eta morroiei kontuak hartzen hasi zitzaien.\nAurreratu zen bost talentu hartu zituena eta beste bost aurkeztu zizkion, esanez: “Jauna, bost talentu utzi zenizkidan; hona beste bost nik irabaziak”.\nNagusiak esan zion: “Ederki, morroi on eta leiala! Gauza gutxian leial izan zara, askoren buru ipiniko zaitut; sartu zeure jaunaren festa ospatzera”.\nAurreratu zen, gero, bi talentuduna eta esan zion: “Jauna, bi talentu utzi zenizkidan; hona beste bi nik irabaziak”.\nAurreratu zen talentu bakarra hartu zuena eta esan zion: “Banekien gizon zorrotza zarena, erein ez duzun tokian hartzen eta zabaldu ez duzun tokian biltzen duzuna;\nbeldur nintzen, eta zure talentua lurrean ezkutatu nuen. Hona zeure dirua!”\nNagusiak erantzun zion: “Ai morroi gaizto eta alferra! Bazenekien erein ez dudan tokian hartzen dudana eta zabaldu ez dudan tokian biltzen.\nBeraz, bankuan jarri behar zenuen nire dirua, itzultzean bere korrituekin jaso nezan.\nKen iezaiozue, bada, talentua eta eman hamar dituenari.\nIzan ere, fruitua dakarrenari eman egingo zaio, eta gainezka izango du; fruiturik ez dakarrenari, ordea, daukan apurra ere kendu egingo zaio.\nEta ezertarako gauza ez den morroi hau jaurti kanpora, ilunpetara. Negarra eta hortz-karraska izango dira han”.\n«Gizonaren Semea, aingeru guztiak lagun dituela, aintzaz beterik etortzean, bere errege-aulkian eseriko da.\nHerriak oro haren aurrean bilduko dituzte. Hark batzuk besteengandik bereizi egingo ditu, artzainak ardiak akerretatik bereizten dituen bezala,\neta ardiak bere eskuinean eta akerrak ezkerrean ezarriko ditu.\nOrduan, erregeak eskuinekoei esango die: “Zatozte, nire Aitaren bedeinkatuok; hartzazue munduaren sortzetik zuentzat prestatua dagoen erreinua.\nGose bainintzen eta jaten eman zenidaten; egarri, eta edaten eman; arrotz, eta etxean hartu ninduzuen;\nbiluzik nengoen, eta jantzi egin ninduzuen; gaixo, eta bisitatu; kartzelan, eta ikustera etorri”.\nOrduan, zintzoek esango diote: “Jauna, baina noiz aurkitu zintugun goseak eta jaten eman genizun, edo egarriak eta edaten eman?\nNoiz aurkitu zintugun arrotz eta etxean hartu, edo larrugorri aurkitu eta jantzi?\nNoiz aurkitu zintugun gaixo edo kartzelan eta ikustera joan?”\nEta erregeak erantzungo die: “Benetan diotsuet: Nire seniderik txikien hauetako edozeini egin zeniotena, neuri egin zenidaten”.\n«Gero, ezkerrekoei esango die: “Alde niregandik urruti, madarikatuok, deabruarentzat eta haren lagunentzat prestatua dagoen betiko sutara.\nGose bainintzen eta ez zenidaten jaten eman; egarri, eta edaten eman ez;\narrotz, eta ez ninduzuen etxean hartu; biluzik, eta ez ninduzuen jantzi; gaixo eta kartzelan, eta ez zineten ikustera etorri”.\nOrduan, haiek ere esango diote: “Jauna, baina noiz aurkitu zintugun gose edo egarri, arrotz edo larrugorri, gaixo edo kartzelan, eta guk lagundu ez?”\nHark erantzungo die: “Benetan diotsuet: Txikien hauetako edozeini egin ez zeniotena, neuri ez zenidaten egin”.\nEta hauek betiko zigorretara joango dira; zintzoak, berriz, betiko bizitzara».


Aurretik prestatutako jakiak, Ibai-Gane jatetxean prestatuak\nKm 0-ko Osagaiak, Osasuntsuak\nZER DA ELIKATU\nElikatu Ibai-gane Jatetxetik jaio da, Amorotoko landa-herri txikian.\nBertan, pazientziaz prestatzen ditugu hiru belaunaldik helarazitako errezetak, uste sendoa baitugu transgenikorik gabeko elikagai on bat, baserrietan egindako txerto sistematikorik gabea eta abar direla prebentzio-medikuntzarik onena.\nDuela hamarkada bat prestatutako bazkarirako eta etxez etxeko salmentarako hartu genuen marka komertziala da.\nETXERAKO PRESTATUTAKO JANARIA:\nBarazki, arrain, haragi eta bestelako platerak, hala nola, arrain-zopa, lasañak...\nHutsean ontziratzeak eta pasteurizatzeak, 103ºC-tik beherakoak, aukera ematen digu propietate nutritibo eta organoleptikoei eusteko, bi hilabeteko iraungitze-datarekin kontserbatzea ahalbidetuz eta zure hozkailuan gutxieneko lekua hartuz/harrituko zara elikagai osasungarri eta aberatsak jatea zein erraza den!!\nProbatu gure zaporeak zure etxean\nGure sukaldean prestatutako platerak\nBerotu 5 minututan.\nZer dago gaur jateko? Bat, bi, hiru... Lasagna! Txikien eta nagusien plater gogokoenetako bat! Plater elikagarri bat, non gure larre behien haragia, pasta eta barazkiak mahaikideen gozagarri diren. Boloñesa lasaña oso plater konpletoa da, adibidez, kirolari zorrotzentzako edo hazteko adina duten haurrentzako.\nMakailoa Pikilo Saltsarekin\n"Gadus morhua" bakailaoa, gure arbasoek iparraldeko ur hotzetan arrantzatzen zuten berbera, landako arrautzez apaindua eta pikillo piperren saltsa gozo batez lagundua. Euskadiko sukaldeetan betidanik izan diren bi osagai horiei tributua eskaini nahi izan diegu: bakailaoa eta pikillo piperrak.


Jaiak, kaleak eta plazak feminismoz jantzi ditu Otsemeakek - Amurrio - Aiaraldea.eus\nJaiak, kaleak eta plazak feminismoz jantzi ditu Otsemeakek\nIzar Mendiguren Cosgaya 2018-08-13 08:18\nMobilizazio feminista egin zuen atzo Otsemeak taldeak. 22:30ean abiatu zen manifestazioa Amurrioko kaleetan barrena.\n"Jaiak, gauak eta plazak gureak dira" lemapean, manifestazioa egin zuten atzo Amurrion. Arrazoiak ekimenaren hasieran azaldu zituzten: "Ez dugu jaietan, etxera bidean, atzera begira joan nahi. Plazan ta kontzertuetan emakumeak oholtzan, dantzan eta gozatzen egon nahi dugu. Ez duguo babosorik onartuko gure espaziotan...".\n22:30ean zabaldu zuten aldarria, parkean eginiko ekitaldian: "Asko gara, aski gara eta sarertuta gaude. Autodefentsa feminista da gure arma". Emakumeak protagonista izatea zen nahia, horregatik hartu zuten lehen lerroa. "Autodefentsa feminista aldarrikatzea da mobilizazioaren helburua". Hala, beltzez jantzita agertu ziren mugimendu feministako kideak, buruberokiak soinean.\n"Amurrioko jaietan ez dugu eraso matxistarik onartuko", azpimarratu zuten. Atzotik -jaiak amaitu arte- 24 orduko protokoloa jarri du martxan Otsemeakek. Iragan astean aurkeztu zieten eragileei, eta modu bateratuan erantzuteko konpromisoa hartu dute. "Erasotua izan bazara edo erasoren bat ikusi baduzu, deitu 688745180 telefonora. Erasoei erantzutea guztion ardura da". Halaber, atzoko manifestazioaz gain, jaietan feminismoa errotzeko bi mural egin ditu talde feministak.


Zenbat aldiz joko ote zuten Peter Zuazoren atea azken urteetan? Zenbatetan bizitza osoan? Aretxabaleta ikusi zuenean, sinadura eske joan zitzaion hartan, ur-kontagailuaren ikuskatzailea edo gutun ziurtatu bat zekarkion postaria begitandu zitzaion hasiera batean Peter Zuazori. Aurpegi hark aski ongi emango luke gisa hartako enplegatu baten uniformean. Gizon arrunt bat, pentsatu zuen Peter Zuazok, bera bezain arrunta, zertxobait gehiago agian. Zortzi urte gazteagoa izanagatik, bere adinekoa iruditu zitzaion. Egia da Aretxabaletak pixka bat ajatua dirudiela duen adinerako, baina Peter Zuazoren pertzepzioan bisitariaren ile erdi urdindua eta sabelaren prominentzia lotsatia bezainbat norbere burua gazteago eta hurkoarena zaharrago ikusteko dugun joerak eragin zuela. Pixka bat fantasma begitandu zitzaion.\nKontu hauek zebilzkion buruan ordenagailuaren aurrean jesarri zenean. Bazekien zer idatzi Odile Moresi. Ez, ordea, emaila nola hasi. Hor baieztatu zuen Aretxabaleta dena delako hari buruz ezer galdetzeak baino Odile Moresi idazteko aitzakia izateak kitzikatzen zuela. Desegokituen Elkarteko lehendakaria jar zezakeen, idazteko motibazio bakarra bisitan joan zitzaion gizonaz galdera batzuk egitea balitz. Lehendakari anderea. Odile estimatua. Kaixo Odile. Azkenerako utzi zuen mezuaren hasieran zer jarri.\nKaixo, Odile, lehendakari estimatua.\nDuela hiru hilabete inguru gizon bat etorri zitzaidan etxera. Patxi izenekoa, abizena ez dut gogoan, Aretxaga, Aretxabala edo horrelako zerbait. Ezkila Irratian poesia programa bat egiten zuen laurogeiko hamarkadan. Zuzentzen duzun elkarteko kide den galdetzera natorkizu.\nBidali ostean tartetxo bat geratu zen pantailari so, erantzunaren zain bailegoen. Sartu zituen bilatzailean ezkila patxi hitzak. Han ibili zen batera eta bestera, baina ez zuen ezer garbirik aurkitu. Hurrengo bi egunetan ez zuen erantzunik jaso. Haserretu egin zen Odile Moresekin. Mundu guztiak ez duela posta egunero begiratzen esaten zion tarteka bere buruari. Edo bere buruak. Hala ere ez zuen lortzen haserrea ezabatzea. Hiru egunera jaso zuen erantzuna.\nLehenik eta behin, barka lehenago ez erantzuteagatik. Ezustean harrapatu ninduen zure galderak. Gainera, gure elkartean, lerro nagusiak argi izanagatik ere, ez zegoen hain argi kideen anonimotasun/publikotasun kontua. Honetaz hartutako erabaki bakarra jardunaldietarako gonbita neronek sinatuko nuela izan zen. Horregatik Patxirekin hitz egitea erabaki nuen zuri erantzun aurretik. Dagoeneko jabetu zara zure galderaren erantzuna baiezkoa dela: Patxi Aretxabaleta Desegokituen Elkarteko kide da. Ezkila Irratian ezagutu genuen elkar, ni neu ere han ibili bainintzen. Hurrengo ikusten dugunean mintzatuko gara gehiago honetaz, nahi baduzu. Eta elkar ikusteaz ari garela, bada, egia esan zuri idaztekotan nengoen, hitzordu bat jartzeko jardunaldien martxaz hitz egiteko. Jar ezazu zeuk ondo datorkizun egun batean.\nSentsazio ezberdinak, kontrajarriak batzuk, eragin zizkion Odile Moresen mezuak. Poztu egin zen Aretxabaleta delakoa Desegokituen Elkartekoa zela jakiteak edo, zehatzago, bere susmoa baieztatzeak poztu zuen. Ez zion pozik eman Odile Mores eta Aretxabaleta gaztetatiko lagunak izatea. Horren berri izateak Aretxabaletarekiko sentimendu izendagaitz bat piztu zuen bere baitan, zerbait ezkorra. Errazena jelosiatzat jotzea litzateke, bekaizkeria agian. Baina, berak baino lehenago ezagutzeari, areago, aspaldiko lagunak izateari, Aretxabaleta helburu ezkutuekin bere etxean agertzea gehitu behar zitzaion. Bere galderari erantzun baino lehen, Aretxabaletari berari kontsultatu behar izana ere ez zuen gustuko izan. Berari idaztekotan zela esateak ere ez zion sentsazio onik eragin Peter Zuazori. Soberan zekien, aitortu ez zizkion helburuekin Aretxabaleta bere etxean agertu izana izan zitekeela, arrazoiaren ikuspuntutik, arbuia zezakeen kontu bakarra. Berak baino lehenagotik harremana izatea Odile Moresekin erantzunezinezko datu bat baino ez zen, Odile Mores ezagutzen zuten ia pertsona ororentzat balio zuen datua. Alabaina, sentimendu izendagaitz eta ezkor antzeko hartan pisu handiagoa zuen Aretxabaletaren bisitaren asmo ezkutuak baino.\nPeter Zuazok asteak zeramatzan jardunaldietan zertaz mintzatu pentsatzen. Idatzi ere egin zuen zerbait, oharren bat edo beste baino ez izan arren. Hasiera batetik baztertu zuen bere bi liburuekin zerikusirik izan zezakeen edozer. Alboratu zuen, baita ere, gainontzeko parte hartzaileez gehiago jakitea edo entzuleriaren osaketaz eta profilaz hipotesiak egitea. Behin baino gehiagotan pentsatu zuen jardunaldi haietara eraman zuena Desegokituen Elkarteko lehendakariarekin larrutan egiteko asmoa izan zela kontatzea. Hiru urte zeraman egin gabe. Ordaindu gabe askoz gehiago. Ez zitzaiokeen zailegi izango ardatz horren inguruan egokitasunaz hausnarketa batzuk txertatzea. Beste edozein ardatzen inguruan biraka ibilita ere ez. Hala ere, zalantza egiten zuen bere buruak horretarako izan zezakeen ausardiaz. OMrekin larrutan egiteko, idatzi zuen oharrak paratu zituen orri batean. Papera prakaren atzeko poltsikoan zeraman, edozein unetan bere kontakizunaren mamia bururatuz gero eskura izateko. Horrek ematen du neurria jardunaldien kontua zenbateraino zuen gogoan. Mendekua, Hamlet, Montekristoko Kondea, Mathias Reimz ere idatzi zuen. Gai emankorra beti. Postariaren mendekua-rekin erraz lotzekoa, alabaina. Errazegi. Mende laurdena igaro zen arren bere ipuin liburua argitaratu zenetik eta, izan zuen oihartzuna apala izanagatik ere, beti egon zitekeen jardunaldi horietan harekin lotuko zuen norbait. Beti dago norbait.\nMende laurden horretan izango zen kontatzeko gairik. Zer egin duzu hogeita bost urte hauetan?, galdetu zion bere buruari. Ez zen ohikoa. Ez zuen bere bizitzaren errepasorik egiteko ohiturarik. Are gutxiago baloraziorik. Ziurrenik bazekielako ez zela balantze onik aterako. Mahaian eserita zegoen, asteetan prakaren atzeko poltsikoan zeraman paper puska aurrean zuela. Hala ere, orri bat hartu zuen idazmahaiko tiraderatik eta 25 idatzi zuen goian, erdialdean. Anakoreta idatzi zuen azpian. Ez da pentsatu behar, ordea, bere buruaz hitz egiteko asmoa zuenik. Letren munduan boladan dagoen kontu hau ez zuen atsegin. Ez kontaketaren benetakotasuna axola zitzaiolako, ezta sinesgarritasuna. Gehiago zen tamalgarria iruditzen zitzaiola norbaitek une batean bere buruaz hitz egitea baino gai interesgarriagorik ez zegoela erabakitzea. Zuazo ibili, helburu baten bila zebilen: topaketa horietan zeren kontra egin.\nEdonola ere, bereari begira jarraitu zuen arkatza eskuan. Praka-poltsikotik ateratako hitzak garbira pasatu zituen. Gaztegi idatzi zuen. Libertitzenetik Eusko Jaurlaritzara. Handiustea, harrokeria, kodizia. Zerrenda horretatik ezer gutxi atera zezakeela ohartu zen. Asko dira, gehiegi, Gaztegiren bidea egin dutenak, ezkerretik eskubira, Avernotik Zerura. Ez dago horretaz gauza handirik esateko, ez behintzat ezer berririk. Ekarri zituen gogora ezagututako pertsonak (esan gabe doa labur joan zela zeregina) eta posta bulegoko nagusia eta editorea ziren, nahi den ordenan, erdeinagarrienak. Begiak itxi eta urrunago joan zen, haurtzaroraino. Han ez zituen aita eta Don Jose apaiza baino aurkitu. Aitaren aurka egin zezakeen, aitatasunaren aurka, apaizen aurka, eliza-ama sainduaren aurka, dena bil zezakeen luzeen dirauten autoritateen aurka. Aita eta Don Jose ere jarri zituen orrian. Miren eta Esther idatzi zuen gero. Berak ere ez zekien zergatik idatzi zituen izenok paperaren beheko aldean, goikoengandik aldentzeko beharbada, ez zitezen haiekin zikindu. Birritan maitemindu zen Zuazo. Lehenbizikoz hamazazpi urte zituela Mirenekin. Esther istripuaren ostean agertu zen, errehabilitazio saioetan. Mirenek urtebeteren buruan eten zuen harremana. Ez naiz bat ere dibertitzen zurekin, esan zion. Esther berak utzi zuen, Zuazok. Lau urte zeramatela, oharkabean hasieran, Estherrek engainatu egiten zuen pertzepzioa jabetu zen Zuazorengan. Pertzepzio hori eta Zuazoren arteko lehian lehenengoa gailendu zen. Pare bat urte horrela ibili ondoren, Zuazok erabaki zuen banatzea min eramangarriagoa izango zela elkarrekin jarraitzea baino. Estherrek, jakina, ez zion inoiz adarrik jarri.\nEngoitik ez zuen sexu harremanik izan ordaindu gabe. Eta, deigarria bada ere, Barrenetxeak erabilitako zerbitzua erabili zuen. Ez hori bakarrik. Emakume haiekin hilero etzateko ohitura hartu zuen. Ez zuen nahi, ordea, Barrenetxearen zakila ibilitako zuloetan erabiltzea berea. Joan zitekeen putaseme haren argazkiarekin eta gizon harekin egondako emakumerik ez zuela nahi esan. Berehala konturatu zen estrategia horrek ez ziola inolako bermerik eskaintzen. Ikusia zuenez Barrenetxeak emakume gazteak zituela gogoko, hogeita bostetik gorakorik ez, bada berak zerbitzuak eskaintzen zion 35-45 segmentuan aukeratu zituen. Denborarekin lehentasunak zehazten joan zen. Veronica eta Violeta deitzen ziren lehentasunak. Eta haien izenak idatzi zituen Mirenen eta Estherren izenen ondoan. Nola edo hala desegoki izan behar omen zuen hitzaldirako ondo letorke prostituzioa. Areago jende aurrerakoi anitz ere kontra dagoela kontuan hartuta. Baita ere feminista edo soziologo edo gizarte-zerbitzuetako batek barik, urteetan aurrera doan bezero baten kontakizuna litzatekeelako. Aldi berean egur zitzakeen atzerakoiak eta aurrerakoiak, abolizionista horiek guztiak.\nKontua da Odile Moresen mezua irakurri ondoren, aipatu sentsazioak tarteko, jardunaldi haietara joateko gogoa moteldu egin zitzaiola nabarmen. Berriro paratu zuen begirada orriaren gainean. Arrotza egin zitzaion. OMrekin larrutan egiteko. Beldurra ere irakurri zuen hitzen anabasa hartan. Ahaztuta zeukan beldurra idatzi zuela. Horretarako zen ohar orri hura, ahanzturak gogoratzeko. Agian atzera egitea izan zitekeen egokiena, Odile Moresi esatea ez zeukala inolako jardunaldietarako aldarterik. Are gehiago, egokiena litzateke argi eta garbi esatea berarekin larrutan egitea baino ez zuela xede baietza eman zionean. Asmo horrek bere horretan jarraitzen zuela, ez ordea jardunaldietan parte hartzearena. Aukerarik egokiena iruditu zitzaion, zalantzarik gabe. Beteko ez zuena izanagatik ere, aukerarik onena.\nMila buelta eman ondoren, jardunaldiak eta Odile Mores bereizi beharko zituela erabaki zuen, bestelako motibazio bat behar zuen. Ganorazko zerbait idaztean dago gakoa, pentsatu zuen, kontatzea mereziko lukeen zer edo zer. Berak hori sinestean zetzan giltza, idatzitakoa ganorazkoa zela eta kontatzea merezi zuela, alegia. Harrigarria bada ere, hau eskuragarriagoa iruditzen zitzaion OMrekin larrutan egiteko asmoa gaitzat hartutako hitzaldia ematea baino. Edo zuzenean, aurrez aurre, Odile Moresi berari esatea baino. Horrela, idaztea erabaki zuen eta Odile Moresekin ez geratzea. Erraiak likuatuz osatutako tintaz idaztea, inoiz, aspaldi, idatzi zuen bezala. Praka-poltsikotik ateratako paper zatian idatzitakoak kopiatu zituen orrian. Idazten hasi orduko baztertzea erabakita izan arren, mendekuaren inguruko hitzak alde batean. OMrekin larrutan egiteko lau emakumeen izenen ondoan idatzi zuen. Odile Moresi mezu bat igortzea deliberatu zuen, bazebilela berea prestatzen esateko. Besterik gabe. Jakinaraz ziezaiola non eta noiz egin behar zuen hitzaldia jarriko zion mezuan. Eta kito.\nDesegokituen Elkarteko lehendakariari.\nLerro hauen bitartez jakinarazi nahi dizut banabilela jardunaldietara eramatekoa prestatzen. Laster izango duzu aurrerapen bat. Jakinaraziko didazu non eta noiz hitz egin behar dudan. Baldintza bat eta eskari bat ere egin nahi dizkizut. Ni aurkezteko, dela hitzaldian bertan, dela paperean edo bestelako euskarriren batean, izenaren ondoan anakoreta baino ez aipatzea. Inolaz ere ez idazle, ez bainaiz idazle, ezta aipamen txikienik ere antzina batean argitaratu nuenaren inguruan. Anakoreta, soilik. Hori baldintza. Hona hemen eskaria: mahaian bakarrik egotea.\nBesterik gabe, hurrena arte.\nBerrirakurri zuen idatzitakoa hainbat bider. Ondo iruditu zitzaion. Edonola ere, zuhurtziaz jokatzea erabaki zuen: biharamunean berriro irakurri eta, balekoa begitanduz gero, orduan bidaliko zion. Biharamun goizean, jaiki eta berehala piztu zuen ordenagailua. Ez zegoen mezurik. Ez zegoen Odile Moresen mezurik. Egia esan, ez zeukan inolako arrazoirik lehendakariaren mezurik itxaroteko. Areago, Peter Zuazori berari zegokion idaztea, norbaiti egokitzekotan. Komunerantz abiatu zen dena emanda, puxika behar baino lehenago husten has ez ziezaion. Bezperan idatzitakoa bidaliko zion Odile Moresi eta gosaldu bezain laster hasiko zen idazten jardunaldi haietarako.\nHarridura eragin zion mezuak Odile Moresi. Muzin egiten zion berak proposatutako enkontruari, argi eta garbi. Non eta noiz hitz egin behar zuen baino ez omen zuen jakin nahi. Beste ezertarako ez zuzentzeko berarengana adierazten zion. Mezuaren hasierako agurra ere tenore berekoa zen, lehorra. Kattalini erakutsi zizkion hiru mezuak.\n— Kaiku halakoa!\n— Bai —Odile Moresek—. Edo agian ez.\n— Eta harroa —gehitu zuen Kattalinek—. Izenaren ondoan, anakoreta. Mahaian bakarrik... Baina zer uste du horrek?\nPeter Zuazoren mezua, mezuen bilakaera, ikusita, zentzuzkoa zirudien Kattalinen iruzkinak. Odile Moresi, ordea, ez zitzaion halakorik atera mezua irakurtzean. Gero, bere lagunaren erreakzioa entzutean, ados-edo agertu arren. Erabateko ziurtasunik gabe. Izan zitekeen harrokeria, baina ez halabeharrez. Izan zitekeen beste zerbait. Peter Zuazorekin egon zenean ez zitzaion harrokeriara emana iruditu. Hala ere, ezin ukatu harrokeria ere bazela haren mezuan. Azken batean harrokeria gutxitan agertuko da bakarrik, egoera puruan; gehienetan beste emozio batzuekin nahastuta baitabil. Apalkeriarekin sarritan, apaltasunez jantzita. Edonola ere Peter Zuazoren mezuarekin penatuta zegoen Odile Mores. Tankera ona hartu zion ezagutu zuenean. Bere poesiari baino askoz hobea. Gehiena ez zuen ulertzen eta ulertzen zuena ulertzen ez zuena baino gutxiago gustatu zitzaion. Gogoan zuen berarekin egon zenean nola ireki zuen Uzkitik isuritakoak, aurrean zuenari aditzera eman nahian edozein orrialde egokituta ere merezi zuen poemaren bat agertuko zela. Zoriak begien aurrean jarri ziona, Perineismoa, ez zuen atsegin. Hala ere debozioz irakurri zuen, Peter Zuazo jardunaldietara eramatea baitzuen helburu. Egia esan behar bada, bat bera ere ez zuen atsegin. Ez da indiferente uzten zutela poema haiek, ez. Gehienek nazka ematen zioten. Edo antzeko zerbait. Zikin izateko ahalegin hura, genitalen presentzia temati hura. Gaztetan ibilia zen poeta batekin edo, zehatzago, poemak idazten zituen ikaskide batekin. Are okerrago, berari ere idazten zizkion. Mutil zoragarria. Poesian egiten zituen sartu-irtenak ez ziren oztopo izan Odile Mores seko maitemintzeko. Honekin argi utzi nahi dudana da aspaldikoa zuela pertsona baten txikizio literarioak eta izaera bereizteko dohaina. Ez zuela inori buruz epai orokorrik egiten jokabide zehatz batean oinarrituta.\nPeter Zuazoren lanei dagokienez, beste bat zen ipuin liburuaz zuen iritzia. Egilearekin adiskidetzeko eta poema haiek barkatzeko heinekoa bederen. Sei ipuin ziren. Azkenak ematen zion izenburua liburuari. Ipuinen ordenari erreparatuta, egileak edo editoreak in crescendo bat gauzatu nahi izan zuela zirudien. Odile Moresentzat Postariaren mendekua balekoa izanagatik ere, bazen hoberik orri haietan, bai behintzat bat: Irakurle mozkortia. Gizon bat (ez da zehazten adina, ez itxura, ez ofizioa, ez lekua; ez da ezer zehazten) mozkortuta heltzen da etxera. Alkoholaz gain, litekeena da beste zerbait ere hartu izana. Ez da zehazten. Kontua da ez dela logura eta Haur besoetakoa irakurtzen hasten da. Hasi eta amaitu. Irakurketa ezberdina izan da. Emozioak eta pentsamenduak, ezberdinak. Jakina, burua beste parametro batzuetan dabilkio, ezohikoetan. Emozio eta pentsamendu horiek aletzen saiatzen da. Ezin esan lortzen duenik, ez modu argi batean behintzat. Aldaerak egiten dizkio narrazioari. Aldatzen ditu pertsonaien izenak, adinak, sexua. Hurrengo egunetan sarri pentsatzen du irakurraldi mozkortiaz. Liburu bat hordi irakurri duen lehen aldia da. Berriro irakurtzen du, ezer edan gabe. Beste liburu bat irakurtzea bezalakoa da. Lehenengoz duela urte asko irakurri zuen eta ezin du irakurketa hura oraingoarekin alderatu. Ahaztuta dauka orduan sentitutakoa. Ez guztiz orduan pentsatutakoa edo, oroimenaren logikan, orduan pentsatutakoaz ondorengo urteetan pentsatutakoa. Gainera, bai nobela eta bai egilea maiz agertu dira urteotan, eurei buruzko gogoeta ugari eta kontrajarriak egin izan dira. Esperientzia errepikatzea deliberatzen du, beste liburu batekin, noski. Etxean bertan mozkortuko da eta aurrez pentsatutako liburu bat irakurriko du. Edo agian ez, agian hobe litzateke liburua ere behin mozkortuta aukeratzea. Aukeratu beharreko liburua, irakurri zuenetik berriro irakurri arte, agertu ez zaion egile batena izatea komeni zaiola uste du, egile horri buruz iritzirik ez edukitzea, ez bederen iritzi sendorik. Atera ditu batzuk apaletatik, lau hain justu. Gaizki. Hobe bakarra uztea irakurtzeko erabiltzen duen besaulkiaren ondoko mahaitxoan. Bestela, aukeratu ezinean igaro lezake mozkorraldia. Confabulario utzi du mahaitxoan, Juan Jose Arreola mexikarrarena, 1952an argitaratua. Berak 1963ko edizio bat dauka. Egileak kontakizunen ordena aldatzen omen zuen argitalpen bakoitzean, baita berriak gehitu ere. Rona edaten hasi da. Bigarren basokada amaituta liburua hartu du eta edalontzia bete. Narrazio bakarra irakurri du, El guardagujas, hainbat bider irakurri ere. Bidaiari bat arnasestuka heltzen da edonondik urrun dagoen herri bateko tren geltokira.\n— Barka ezazu, irten al da trena?\n— Zuk denbora gutxi daramazu herrialde honetan?\n— Berehala abiatu behar dut. Bihar T-n egon behar dut.\n— Bistan da ez dakizula ezer. Oraintxe bertan egin behar duzuna da ostatu hartzen ahalegindu bidaiarientzako fondan —eta kartzela itxurako eraikin hauskara bat seinalatu zion.\n— Baina nik ez dut ostatu hartu nahi, trenez abiatu baizik.\n— Aloka ezazu gela bat berehala, baldin badago. Lortzen baduzu har ezazu hilabeterako. Merkeago ateratzeaz gain, arreta hobea jasoko duzu.\nHonela hasten da bidaiariaren eta orratz-zain erretiratuaren arteko elkarrizketa. Hortik aurrerakoa, ezin da laburtu. Kontrakoa: saiatuz gero, beti luzeago ateratzen da. Nasaitzeko berezko joera duen narrazio horietako bat da, uzkurtzen ez dena, ezin dena.\nBesaulkian hartu du loak. Ametsetan ere liburua irakurri nahian ibili da, baina ezinean, beste hizkuntza batean baitzegoen, zein izan zitekeen antzik ere hartzen ez zion mintzaira arrotzean. Hurrengo egunetako batean berriro irakurtzen du, alkoholaren laguntzarik gabe. Horrela jarraitzen du, liburu ezberdinak, genero ezberdinak, edari ezberdinak. Gehiago jakin nahi duenak, Irakurle mozkortia irakurtzea dauka.\nAurreko lerro horiek idatzi eta egun gutxira irratian entzundakoa datorkit burura. Anberesko liburutegi batean gehien eskatutako hamar liburuak aztertu ondoren denek kokaina arrastoak dituztela adierazi dute. Albistean izenburu bat baino ez dute aipatu: Greyren 50 itzal, zeinak, kokainaz gain, herpes arrastoak omen zituen. Lotsagarria iruditzen zait beste bederatziak zeintzuk diren ez esatea, ez baitut uste Greyrena soilik aipatzearen arrazoia herpesarengatik izatea. Omisioa barkaezina da edonondik begiratuta. Edozein modutan, ikerketa ildo berriak aurreikus daitezke, alegia, eta hemen egiten dute bat Anberesko kontuak eta irakurle mozkortiarenak, zein berezitasun izan lezakeen drogaren batek lagunduta irakurtzeak. Zein den aldea, baldin balego, pertsona berak ezer hartu gabe edo hartuta irakurtzearen artean. Eta ez da zaila, hortik abiatuta, beste ikerketa azpi-lerro batzuk jorratzea. Peter Zuazoren narrazio hura aitzindaria izan zen. Literaturari zein medikuntzari egin zion ekarpenagatik: narkoirakurlea.\n— Idatzi egingo diot —esan zuen Odile Moresek.\n— Horri? —eszeptikoa izan nahi zuen doinuz Kattalinek—. Ez dakit zer ikusi diozun. Pena ematen dizu? Ala beste zer edo zer da? Nik berak eskatutako informazioa dugunean idatziko nioke. Lekua eta ordua esateko baino ez.\n— Ez dakit, ba.\n— Zeuk ikusi.\nEz zen errukia Odile Moresek sentitzen zuena Peter Zuazorekiko. Misantropo batekin topo egin izanaren pertzepzioa zeukan. Jasotako mezuak distantzia jartzeko ahalegin nabaria erakusten zuen, baita jendetasun eskasa. Horrek guztiak, izan zuten enkontru hartan erakutsitako manerekin ez zetorrenez bat, jakinmina piztu edo areagotu zuen Odile Moresengan. Distantzia jartzeko ahaleginak ken ziezaiokeen Zuazoren misterio aireari erakarpena. Edo alderantziz. Eta horixe gertatu zen. Eremu ezagunez gogait eginda ibiliko zen Odile Mores. Lurralde ezezagunaren premiatik, lurralde horien bila hasteko zorian egongo zen, menturaz. Idatzi egingo zion, jakin gabe horrek harremana hobetu edo kaltetuko zuen eta, aldi berean, Kattalinek gaitzetsi egingo zuela jakinik.\nJardunaldietarako zerbait prestatzen diharduzula jakiteak poztu egin nau. Elkarteak zure eskaera eta baldintza onartuko dituela uste dut. Ni, behintzat, ados nago. Bestalde, gustatuko litzaidake, aurrekoan esan nizun bezala, zurekin geratzea. Ez dizut zure hitzaldiaz galdetuko, ezta zure agerraldia hitzaldia edo beste zerbait izango den ere ez. Baina jardunaldiez hitz egin nahi nuke zurekin. Gonbitaren osteko mezuan azaldu nizun legez, afalosteetan Purgatorioan izaten naiz kafe bat hartzen. Baina gera gaitezke zeuk nahiago duzun tokian.\nEz zion Kattalini esango. Are gehiago, berandu baino lehen Kattalinek galdetu egingo zion eta berak ukatu. Azken aldian beste hainbat kontutan bezala. Guztiak arinak, munta txikikoak. Halakoak baziren, ordea, zertarako ezkutatu? Ezkutatzeak ematen zien tamaina. Izan zen sasoi bat zeinean ez zen halakorik gertatzen, ez zen ezkutatzeko ezer. Ezer ez zen ezkutatzeko. Txarto sentitzen zen Odile Mores gogoeta hauetan murgilduta. Oso txarto. Bazekien horrela hastean galbidera doala harremana. Bazekien berandu baino lehen helduko zela garai bat zeinean eramangarriago egingo zitzaion harremanik eza gisa hartako gezurrez egindako zorua zapaltzea baino. Idatzi al diozu anakoreta harroputz horri? Beno, beharbada ez zuen anakoreta edo harroputz ebakiko, gogaikarri edo handiuste esango zuen, ausaz. Ez, erantzungo zion, bat nator zurekin. Biharamunean izan zen elkarrizketa eta ez zen asko aldendu Odile Moresen aurreikuspenetik. Idatzi, bezpera gauean egin zion. Aspaldi utzia zuten batera oheratzeko ohitura. Joango gara ohera erabiltzetik ni ohera noa erabiltzerako tartea aise gaindituta zuten. Aurrekoak ez bezala, ez zuen elkartea osatzean sortu zuten posta kontutik bidali mezua, beretik baizik. Kattalinen eta gainontzeko elkartekideen begiradatik babesteaz gain, keinu bat zen hartzailearentzat.\nEta hala ulertu zuen Peter Zuazok goizean mezua irakurri zuenean, Kattalinek Odile Moresi galdetu eta honek ukatu zuen une bertsuan. Berriro ezetz esatea, jakinaraziko didazu non eta noiz hitz egin behar dudan, gehiegizkoa litzateke. Baita bera bezalako misantropo batentzat ere. Ez zion bere buruari arazoa ezkutatu: gustuko zuen emakumea eta horrek bere baitan sor zitzakeen sentimenduen beldur zen, minari beldur. Erakarpen horri aurre egiteko eta, ahal izanez gero, ezabatzeko, Odile Moresen alderdi erdeinagarriak bilatzeari ekingo ziola deliberatu zuen, beti baitago arbuioa eragiten duen zerbait. Keinuren bat, harmonia apurtzen duen hitzen bat, usainen bat, ñabardura desatseginen bat gorputzean (azalaren tolestura nardagarri bat, enor bat belarrian, ile gehiegi edo gutxiegi, lekuaren arabera). Beti dago zerbait. Baina horretaz jabetzeko denbora behar izaten da, maitasuna, edonolakoa dela ere, tartean badabil. Denbora tarte hori ahal denik eta gehien laburtzeko zentzumen guztiak jarri behar dira, denak emanda, xehetasun nardagarri horren bila.\nHala ere ez zen beldur hori soilik. Nagia ematen zion edozein harremanek eta Odile Moresekikoa, ñabardurak ñabardura, ez zen salbuespena. Eroso bizi zen Peter Zuazo bere isolamenduan. Zerbait ikasi bazuen bere bizitzan horixe zen, jendearen premiarik ez izaten. Hori pentsatu nahi zuen gizonak. Istripuaren ostean, behin lankideengandik urrunduz, ez zeukan inor inguruan, bazterrean zegoen. Bazterrean ezagutu zuen Esther eta ez zen asko aldendu bazterretik Estherrekiko harremanak iraun zuen bitartean. Neska-lagun haren bitartez ezagututako jende apurrarekin ez zuen harremanik sendotu.\nAzken urteetan izandako elkarrizketa luzeak urri dira eta, aspaldi iraungitako Libertitzeneko afari haietatik at, guztiak, bi, Desegokituen Elkartearen gonbita jaso ostekoak: Markitosenean Lizaso eta bere lagunekin bat eta Odile Moresekin Purgatorioan izandakoa bestea. Premiazko solasak baino ez zituen azkeneko bi hamarkadetan. Okindegian, arrandegian, dendetan alegia, medikuarenean. Ezer gutxi gehiago. Bitxia bazen ere, jardunaldi haietan hitzaldi bat emateak nagi txikiagoa eragiten zion Odile Moresekin egoteak baino. Bitxia ezen, gogoa, nolabait esateagatik, handiagoa zuen Odile Moresengana joateko jardunaldietara baino. Gogoa barik, grina esan beharko genuke. Gogo aldabera haren azpian Odile Moresenganako grina zegoen, batere aldabera ez zena, sendo sustraitutako grina.\nUztailaren hondar egunak ziren. Bero handia Mahatserriraino joateko. Erdiguneko kafetegi batean jarri zion hitzordua Peter Zuazok. Bere eskaria eta baldintza ontzat jotzea ere eskertu zion mezuan. Odile Moresena jaso eta aste betera erantzun zion. Ez zezala inork pentsa ezertarako presaka zebilela. Egun batzuk lehenago Indautxun eta Abandon ibili zen, biziki gorroto zuen parajean eta gorrotagarriena iruditu zitzaion kafetegia aukeratu zuen hitzordua jartzeko. Azken batean Odile Mores, ekonomialaria izaki, inguruetako bulego garrantzitsuren batean ibil zitekeen lanean eta, beharbada, egunez kafetegi hartako traje eta soineko garesti artean bere benetako ekosisteman ikus zezakeen. Leku hartako manera burges haietan aurki ziezaiokeen xehetasun nardagarri bat baino gehiago, akaso. Hiruretan elkartzea proposatu zion, lanetik aisiatik baino hurbilago dagoen ordu bat.\nKafetegian sartu zenean, barrualdeko mahai batean ikusi zuen Odile Mores, zeina aulkitik altxatu egin baitzen Peter Zuazo ikustean. Eskua jasota keinuka ari zitzaion, hemen nagoka. Irribarre oparoa. Masailetan musu bana emanez hartu zuen emakumeak. Mahai gainean zeukan makila polikromatua leku diskretuago baten paratu zuen jesartzen ziren bitartean.\n— Pozten nau zu berriro ikusteak, Peter.\n— Kaixo, lehendakari.\nDenborarik galdu gabe ekin zion Peter Zuazok aurrean zeukan emakumea esploratzeari atzera eragingo zion zerbaiten bila. Kafe hutsa erantzun zion doi-doi entzun zuen galderari. Odile Mores mostradorera joan zen kafeak eskatzera, makila polikromatua ahaztu gabe. Joan-etorria burutu orduko ohartu zen Peter Zuazo bilatzen ari zena ez zuela Odile Moresen ibileran aurkituko.\n— Beno, agindu bezala, jardunaldiena zertan den kontatuko dizut.\n— Abenduan egingo dira, Muelle 4n. Ezagutzen al duzu tokia?\n— Ez, ez dut ezagutzen. Abenduan orduan?\n— Bai. Santo Tomas bezpera aurrean bukatuko dira. Hiru egun izango dira.\nPeter Zuazo isilik geratu zen, zain, jardunaldien nondik norakoak entzuteko prest. Ez zitzaion burutik pasa Odile Mores lekuari buruz hitz egiten hasiko zitzaionik, esan nahi baita, mamia, ustez mamia bederen, aletzen hasi baino lehen. Orain parte-hartzaileez eta gaiez mintzatuko zait, pentsatuko zuen Peter Zuazok. Hori pentsatuenik ere ez zegoen, jakintzat eman baitzitekeen. Bada, ez. Muelle 4 lekuaz hasi zitzaion jardunaldien nondik norakoa azaltzen. Goiko solairuan egingo omen ziren jardunaldiak. Egongela handi bat zirudiela, L formakoa, mostradore txiki bat zegoela eta antzinako jesarleku, sofa eta chaise longueren bat, ispilu handi ajatuak, argi-armiarma eder bi. Balkoiak itsasadarrera eta, aurrez aurre, Erriberako merkatua. Odile Moresek deskribapenean jartzen zuen gogoa alderantziz proportzionala zen Peter Zuazok entzutean sentitzen zuenarekiko. Jardunaldien kontakizuna hortik hasteagatik bezainbat, entzundakotik egin zuen irudikapenagatik. Halako batean sartu zen mamian.\n— Zure hitzaldia, hitzaldia bada behintzat, zure parte hartzea azkena izango da, abenduaren 19an, iluntzeko zazpietan. Bakarrik izango zara mahaian. Beraz, badakizu non eta noiz. Nahi baduzu gehiago kontatuko dizut.\n— Izan ere gehiago kontatuz hasi zara. Beraz —eta irribarrea itzuli zion Peter Zuazok—, jarrai dezakezu.\n— Jardunaldiak astelehenean hasiko dira, abenduak 17, Sophie Clementen eta Pancho Rodriguezen hitzaldi banarekin. Sophie Clement Les Inrockuptibles aldizkariko kazetaria da. Bestearen berri nik baino gehiago jakingo duzu ziurrenik. Jarraian Albert Plaren kantaldia izango da. Biharamunean, Vladimir Axularrek eta Aretxabaletak hitz egingo dute eta, ostean, oraindik zehaztu gabeko musika emanaldi bat izango da. Azkeneko egunean, zu zeu; eta gauean jai bat izango da. Pedro Lemebel ere gonbidatu dugu, baina oraindik ez du baietza eman. Ezetzik ere ez.\nDoinu monokordean eman zion programaren berri, errezitatzen bailebilen, gaizki errezitatzen. Peter Zuazok nahikoa zekiela erabaki zuen, nahiz eta Vladimir Axularren arrasto txikienik ere ez izan. Gustura entzun zuen Pedro Lemebelen izena. Ez zuen uste jardunaldietan izango zenik, baina, gutxienez, hasiera-hasieratik ezetz borobila eman ez izana, zerbait zen jardunaldi horien alde. Besoa emango zukeen Pancho Rodriguezek nola eman zuen baietza jakiteagatik, baina eutsi zion, ez zuen ezer galdetuko. Peter Zuazok nahastu egiten zuen jardunaldiekiko indiferentzia Odile Moresekikoarekin. Haiekiko jakinmin eza aurrean zeukan emakumearekiko indiferentziatzat har zitekeelakoan. Esan gabe doa oker zebilela. Gainera oso litekeena da ordurako Odile Mores bere solaskidearen ahaleginek indiferente agertzeko benetan ezkutatzen zutenaz jabetuta egotea. Horregatik edo dena delakoagatik, Odile Moresek Zuazorekiko zuen jakinmina beste zerbaitetan ari zen bilakatzen. Jakinmin hutsari beste osagairen bat hasi zitzaion batzen. Jakinmina, nolabait esateko, eremu intelektualetik beste batera ari zen hedatzen. Pertsonaren jakinmina ez dutenean ikusmenak eta entzumenak asetzen gertatzen da hori. Objektua jaki bat, makina bat, pertsona bat, edozer izanda ere. Hurbilagotik ezagutzeko premia.\n— Topaketak topaketa, Peter, gauza bat aitortu behar dizut: jakinmina sortzen duzun pertsona iruditzen zatzaizkit.\n— A bai? —desarmatu samar Zuazo, ez baitzuen halakorik espero.\n— Bai —doinu eztiz Odile Moresek.\nEskua gizonarenaren gainean jartzeko bulkada izan zuen, baina, Topaketan parte hartzera konbentzitu zueneko unea gogoan, ez zuen egin. Ahotsak egin beharko zuen ukimenaren lana, ahotsak eta begiradak.\n— Ez nuen uste.\n— Ba oker zeunden. Nolakoa da anakoretaren bizitza?\n— Hori uste nuen. Eta idazlearena?\n— Hori ez dakit. Tarte labur batez baino ez nintzen izan idazle, aspaldi.\n— Bada, tarte horri esker ezagutu dugu elkar.\n— Bai. Zure liburuak jarri ziren Desegokituen Elkarteko bilera batean. Eta batak bestea dakarrenez, ba hemen gaude.\nBere irribarrerik ederrena jarri zuen azken esaldia ebakitzeko. Zuazo ordurako erabat desarmatuta zuen Odile Moresek. Aspaldi ahaztuta zeukan emakume harengan ñabardura nardagarriren bat bilatzeko lana. Aspaldi ahaztuta gorroto zuen giro bateko kafetegia batean zeudela. Are ahaztuago Purgatorioan lehenengoz Odile Moresekin egon zenean bere buruari jarri zizkion autokontrol ariketak. Peter Zuazo, hasierako lakonismoa gora behera, gustura zegoen, lasai, inolako oholesirik eraiki gabe bere inguruan. Natural begiratzen zion begietara, ezpainetara, bularraldera, eskuetara. Jakinmina sortzen duen pertsona dela aitortu zionean, Zuazoren egoak hamarkadetan usaindu ere egin gabeko gailurra zapaldu zuen.\n— Aizu, Peter, esan behar dizut zure liburuak Aretxabaletak ekarri zituenean ezagutu nituela. Eta niri gehien gustatu zitzaidan ipuina Irakurle mozkortia izan zela.\nIrribarre abegikor batez entzun zion Zuazok. Postariaren mendekua-z, ipuinaren autobiografikotasunaz alegia, galdetuko ziola uste zuenean, hara non, Irakurle mozkortia aipatzen zion.\n— Gaur egun urruti sentitzen naiz liburu haietatik. Ez dakit nola azaldu...\n— Gaur ez zenukeela halakorik idatziko?\n— Hori ere bai, baina ez hori bakarrik. Ez dut atsegin ipuin horiek gogoratzea. Norbaiti soldaduskaz edo seme-alabez hitz egiten entzutean sentitzen dudana sentitzen dut. Zerbait desatsegina.\nOdile Moresek ez zion galdetu ea Postariaren mendekua benetan zen autobiografikoa, bere osotasunean alegia. Zuazok pentsatu zuen ordurako Odile Moresek jakinaren gainean egon behar zuela. Bere sasoian, lehenengo Ttu-Ttuá-rekin eta gero liburuarekin batera zabaldu zen zurrumurrua, ipuina mendekua zela, pertsonaiak pertsonak zirela, bakoitza bere izenarekin, hori guztia ezagutu behar zuela. Ez zekiena zen Postariaren mendekua bezain autobiografikoa zela Irakurle mozkortia.\n— Eta nolatan jarri didazu hitzordua kafetegi honetan? Inguru hauetan ibiltzen al zara? —aldatu zuen gaia Odile Moresek.\n— Esango banizu ez zenidake sinetsiko.\n— Egizu proba.\nHitzak aldakak bezain limurtzaile kulunkatzen zituela pentsatu zuen Zuazok. Zintzotasun oldarraldi baten menpe zegoen. Ezin ulertu bestela Odile Moresek eskatzen ziona egiteko zuen aldartea: zergatik jarri zion hitzordua kafetegi hartan kontatzeko gogoa. Nolabait leundua bazen ere.\n— Beste giro batean ikusi nahi zintudan.\n— Nik uste nuen beharbada hemendik ere ibiliko zinela.\n— Ba, ez. Baina zergatik beste giro batean?\n— Beste modu batera ikusi nahi zintudalako.\n— Ea eszena aldatuta ezberdin ikusten ninduzun.\n— Zergatik ikusi nahi ninduzun beste modu batera?\n— Zehatzago esateko, ea beste modu batera ikus zintzakedan ikusi nahi nuen.\n— Eta lortu duzu?\n— Galderak erantzun dizkidazu, Peter, baina ez didazu ezer argitu.\n— Ez zen nire asmoa. Nik, ordea, alderantzizkoa esango nuke: galderak ez dizkizut erantzun, baina ezer baino gehiago argitu dizut.\n— Berriro hasi beharko dugu, Peter.\n— Has gaitezen, bada. Baina hobe beste leku batean —proposatu zion Zuazok abiada hartuta—. Zarata gutxiago dagoen leku batera joan gaitezke.\nZuazok ez zekien ezer Odile Moresen bizitzaz. Une hartan, esate baterako, ez zekien bakarrik bizi zen edo beste norbaitekin, bikotekiderik zuen ala ez. Une hartan garrantzia zuten gauza horiek. Odile Moresek, ordea, bazuen Zuazoren bizitzaren berri. Bakarrik bizi zela, anakoreten moldean-edo, ia ziur ez zuela bikotekiderik. Une hartan garrantzia zuten gauza horiek. Eta Peter Zuazori hartutako abiadurak ez zion eragozten han zurera edo nirera delako kontu horrek ez zuela zentzu handirik. Berari zegokion gonbidatzea. Odile Moresen irribarreak atea zabalik, edo erdi zabalik, zegoela adierazten zion. Zatoz nirekin etxera, Peter, entzuteagatik besoa emango zuen Zuazok. Nire etxera joan gaitezke esatera zihoan, Odile Mores hitz egiten hasi zitzaionean.\n— Joango nintzateke —irribarreari eutsiz, baina etsipen printza bat gehituz, ahoskatu zituen bi hitzok eta isilunetxo bat tartekatuz, jarraitu zuen—, baina orain ezinezkoa zait.\nOdile Mores isildu egin zen. Lehen unean begirada jaitsi zuen eta Zuazoren eskuetara begira geratu zen. Orain hitza anbiguo samar begitandu zitzaion Zuazori. Berdin egin ziezaiokeen erreferentzia momentuari, egunari edo epe labur edo ertain bati. Beste besoa emango zukeen hitz horren esanahi zehatza jakiteko, baina ez zuen aditzera eman nahi zenbaterainoko gogoa zuen Odile Moresekin zarata gutxiago dagoen leku batera joateko.\nElkarrekin irten ziren kafetegitik, Peter Zuazo aurrean zela, ez baitzuen Odile Moresen aldaka kulunkatzea ikusi nahi. Peter Zuazo auzora eramango zuen autobusa geratzen zen markesinan agurtu zuten elkar. Bi musu masailetan, emakumearen ekimenez. Odile Mores urruntzen ikusi zuen Peter Zuazok. Haren aldaken kulunka nahikoa dastatu eta gero zuzendu zuen begirada beste aldera.


2020-08-01 - Urola Kostako Hitza : Urola Kostako Hitza\nJaurlaritzako eta aldundiko hainbat agintari izan da Loiolako elizkizunean San Inazio bigarrengoz\nSan Inazio bigarrengoz meza izan da Loiolako basilikan (Azpeitia), gaur, 11:00etan; babes neurriak hartuta egin dute elizkizuna. Eusko Jaurlaritzako eta Gipuzkoako Foru Aldundiko hainbat agintari izan dira bertan. Azpeitiko Udalak segurtasun neurri gisa, festetako ekitaldi guztiak bertan behera utzi ditu.\nEzohiko abuztuan Urola Kostan hamaika ekitaldi antolatu da\nKoronabirusa tarteko, herriz herriko festak bertan behera utzi dituzte. Dena den, abuzturako hainbat kultur ekitaldi eta bisita gidatu antolatu dira Urola Kostako herrietan.\n'Errotaherria' kanpainaren barruan, erosketa bonoen sistema jarri zuen martxan Udalak duela ia bi hilabete. Aste honetan bertan amaitu da bono horiek erabiltzeko epea, eta Lore Garciarena Gertu elkarteko teknikariak eta Esti Irureta Zumaiako Udaleko turismo eta merkataritza teknikaria pozik agertu dira herritarrek emandako erantzunarekin.\nHerriko Plazako eta Aritzaga kaleko lanak Gabonetarako bukatzea aurreikusten du Orioko Udalak


Jokoak berria of bakartia - Page 3\nJokoak berria of bakartia\nGame zaleentzat bakarrik. Erdian, batekoak eta erregeen bizkarreko Letra horiekin hasten betetzeko joan behar duzu. Txartelak no pila horietako bat jarri behar bada, asko desberdinak ertzak txartelak berriak agerian joan dira urteen artean zenbakituta txartelak jarri ahal izango duzu.\nBakarkako Joko baina bertsio berri batean. Aurreko eta ondorengo gutun bat zure bizkarreko duzu, baina presarik denbora zure aurka martxan dago hautatzen du. Baduzu erremediorik ez ezkerreko bizkarreko txartel bat jasotzen du.\nHonen jatorrizko karta jokoa play bakarkako klasikoak duzu, gainjarri letrak zuzenean gainetik edo azpitik, aldea guztietan txartelak irabazi duten your bike aurrera egingo antzezlan paralelo batera.\nRace t bakarkako\nklasikoen klasiko letrak, entretenigarria eta klasiko Solitaire eta manga marrazkien irudi munduan arteko fusio oso interesgarria duzu aurretik duzu. Arauak berdinak dira beti bezala, joan-txartelak marrazketa eta ipintzeko piles ordenatuan gorria eta beltza txandakatuz, lau bloke, bakoitzak jarri arte palo bereko karta guztiak batera.\nOrain bakartia bizitza tipikoa, noiz hoberik ez duzu bertan jokatzen da. Helburua oso sinplea da, jarri karta guztiak pantailaren goiko ordena bateko hasi eta King bukatu. Joan taco biltzen letrak eta ordena pantailaren azpialdean. Leku honetan, lehenengo letra King bat izan behar du eta, ondoren, txartel gorria eta beltza bat beheranzko ordenan jarriz joan. Jolas batzuk agian ez duzu mugitzen gehiago egiteko, eta gorako hasteko gai izan.\n2. 123 g\n3. XXXL burger\n6. Cavee scaper\n8. Mugako depositua\n9. Antzinako mirariak bakarkako